Bukedde Online - Pulezidenti ayingidde mu by'abatandise okusuza abantu ku ttale\nOmuyizi ali ku gwa kubbisa mmundu\nAba DP bazudde ebisigalira bya Ben Kiwanuka\nMuseveni awadde ebiragiro ku by’abagambibwa okutta abantu ne babalembeka omusaayi\nBya A.LUBOWA, J.NANTAKIIKA, J.NIYONZIMA, E.LUYIMBAAZI ne A. MUKIIBI\nPULEZIDENTI Museveni alagidde poliisi okulwanyisa amangu abazigu abagambibwa nti batta abantu ne babalembekamu omusaayi ne bagutwala.\nBannayuganda abagumizza nti ebyogerwa nti waliwo abatwala omusaayi gw’abantu bwe bibeera ebituufu, bonna ababyengiddemu balina okukwatibwa bavunaanibwe kubanga ebitongole ebikuuma ddembe birina obusobozi okubayigga.\nMuseveni okulagira poliisi okukomya okusaaga yamaze kuwuliriza abaazirwanako okuva\nmu disitulikiti y’e Nakaseke abaamutegeezezza nti mu bitundu bya Buganda bingi naddala Wakiso, Mityana, Mubende, Kiboga, Kyankwanzi ne Mpigi abantu basula bweru nga bakuuma olw’okutya ebibinja by’abazigu abasima amayumba ekiro ne basala abantu obulago nti omusaayi ne bagulembeka.\nEkiwandiiko ekyafulumiziddwaamaka g’Obwapulezidenti kyategeezezza nti mu nsisinkano eno eyabaddewo ku Lwomukaaga, Museveni yagambye nti “bwe kibeera nti batta abantu mu ngeri eno tetuyinza kubakkiriza era poliisi eteekwa okubakwata mu bwangu bavunaanibwe.”\nLT. GEN. KALE KAYIHURA AYOGEDDE:\nKyokka omuduumizi wa poliisi Lt.Gen. Kale Kayihura ategeezezza nti obutemu bwonna obubaddewo poliisi ebulondoola nti kyokka tebukolebwa kibinja ky’esomye ekigambibwa okulembeka omusaayi ne gutwalibwa, wabula buzzi bwa misango obwa bulijjo obulina okulwanyisibwa ng’abatuuze tebateekeddwa ku bunkenke bususse.\nYannyonnyodde nti amaze okuyungula abaserikale bagende mu bitundu awazze wabeera ettemu lino bafeffette abateeberezebwa okulyenyigiramu kyokka n’akkaatirizza nti okunoonyereza okukoleddwa kulaga nti obutemu buno kikyamu okubuyita ‘kinywamusaayi’ oba obuyeekera kubanga ababukola abamu bakwatiddwa era bakunyiziddwa ne kizuulwa nti tebalina kakwate na kunywa musaayi ng’abatuuze bwe bakyogera.\nPOLIISI ERABUDDE KU KUTWALIRA AMATEEKA MU NGALO\nOluvannyuma lw’abantu b’e Nswanjere ku lw’e Mityana okwokya abasajja babiri be baabadde tebamanyi nga babateebereza okubeera mu kibinja ky’abasalako abantu emitwe, poliisi yabakubyemu olukiiko okwongera okusala amagezi g’okunywezza ebyokwerinda.\nMu lukiiko luno olwabaddewo ku Ssande, Ssentebe w’ekyalo kino John Tamale yategeezezza abakulu mu poliisi byonna ebyabaddewo nti abaayokeddwa baabadde tebamanyiddwa mu kitundu, nga tebamanyi Luganda era abantu ne babookya nga bagamba nti be\nbakanywamusaayi abagambibwa okuva e Sudan ne Kenya ne batigomya ebyalo.\nAte ssentebe w’eggombolola y’e Muduuma, Robert Mugerwa yategeezezza nti yafunye amawulire nti abatta abantu babeera baagala musaayi nti balina gye bagutunda ku buwanana.\nYagambye nti waliwo abaamutegeezezza nti omusaayi gw’omuntu omu gugula wakati w’obukadde butaano n’omukaaga nga kati abatuuze bali mu kutya okusalwako emitwe era basula bweru nga n’abakazi batya okugenda mu nnimiro okuleeta emmere.\nKwe kwongerako nti baawuliddeko nti waliwo ekibinja ky’abasajja munaana abavudde e Kakiri ne besogga ekitundu kyabwe okutta abantu balembeke omusaayi nti kati abantu olulaba ku muntu gwe batamanyi ne bamubuuza n’atamattama nga balowooza nti y’omu ku bali omunaana abagambibwa okubeera bakannywamusaayi.\nKyokka omuduumizi owa poliisi mu Disitulikiti y’e Wakiso, Vincent Irama yatangaazizza ku byayogeddwa Mugerwa nti si bituufu nti waliwo akatale k’omusaayi n’akkaatiriza nti abatta abantu batemu abaabulijjo.\nAte omuduumizi wa poliisi mu bukiikakkono bwa Kampala, Steven Tanui yalagidde abatuuze okuddayo mu maka gaabwe beebake otulo era n’alagira poliisi y’omu kitundu okutandika\nokulawuna ekitundu kino ekiro n’abasuubiza n’okubawa emmotoka ssaako ne pikipiki za poliisi.\nWabula e Mityana, poliisi yatabukidde abatwalira amateeka mu ngalo era yatandise ebikwekweto okukwata abagambibwa okutta abaakwatibwa mu muyiggo abatuuze gwe bazze bakola nga mw’otwalidde n’ab’e Kalyankoko mu Busujju abaayokezza mmotoka Premio.\nKyokka omubaka wa Mityana North mu Palamenti, Godfrey Kiwanda yagambye nti abadde mu kitundu awali ebigambibwa okwekuusa ku kinywamusaayi nti era okutya gye kuli n’awa poliisi amagezi nti mu kifo ky’okutabukira abatuuze, amaanyi egamalire mu kukwata abagambibwa okukola obutemu obwewanisizza abantu emitima ne batuuka n’okubukazaako erya ‘Kinywamusaayi’.\nJoel Aguma (ku ddyo) ng’ayogera mu lukiiko lw’abatuuze e Busunju\nE KIBOGA, NAKASEKE, WAKISO NABO BATUDDE\nOlukiiko ku butemu obuliwo ab’e Kiboga baalutuuzizza ku ggombolola e Bukomero ku Ssande ne basaba poliisi n’abebyokwerinda okwongera amaanyi mu bukuumi olw’ebigambibwa nti baazindiddwa abasala emitwe ne balembeka omusaayi.\nLwakubirizidddwa Ssentebe w’eggombolola eno Charles Katongole nga lwetabiddwaamu abakulembeze ba disitulikiti n’abapoliisi okuva mu Kiboga.\nSsentebe wa disitulikiti y’e Kiboga, Israel Yiga yasabye abatuuze okwekolamu obukiiko obukuumaddembe bw’abantu 10 abaneegatta ku poliisi batandikirewo okukuuma nga kino kyatandikiddewo ku Mmande okuva ku ssaawa 4:00 ez’ekiro .\nAte akola nga dayirekita w’ekitongole ekirwanyiza obuzzi bw’emisango mu poliisi (Crime Inteligence) Joel Aguma naye yasinzidde mu lukiiko olulala lwe yakubye e Busunju ku poliisi olwajumbiddwa ennyo abatuuze n’ategeeza nti eby’okusala abantu waliwo ababyongendemu ssupu okutiisa abalala era kiwadde abamenyi b’amateeka omwagaanya okunyagulula amayumba agabeera galekeddwaawo abatuuze nga basuze bweru mu kukuuma.\nYagambye nti Sharon Nakyeyune eyalina akaduuka e Mwera yasalwa omutwe kyokka abazigu tebalina kye baggya mu dduuka nti bakitwale nti ate owokubiri Robert Mutebi naye eyalina akaduuka e Nakyerongoose naye eyattibwa mu nzita yeemu kyokka olwo baali bazze kubba “Air Time” era poliisi yasobodde okulondoola abamutta ne bakwatibwa.\nEggulo, olukiiko olulala lwatudde ku ggombolola e Kakiri, era akulira bambega mu Kampala Maj. Charles Aineeyasoose okulambula ebimu ku byalo awagambibwa nti abatta abantu ne balembeka omusaayi basseyo abatuuze ne yeetonda olw’obulamu bw’abantu abattibwa wabula n’ategeeza nti abaabwenyigiramu batemu ssekinnoomu era abamu baakwatiddwa nga bakuumirwa ku poliisi e Kabalagala.\nAb’e Nakaseke nabo baatuuzizza olukiiko e Ssemuto ku nsonga y’emu kyokka omukungu wa poliisi avunaanyizibwa ku bitundu bya Buganda Richard Mivule n’abagumya nti bakkalire mu mayumba gaabwe kubanga poliisi emaliridde okulawuna ebitundu by’e Nakaseke okukwata abatemu abakuba ebituli mu mayumba ne batta abatuuze.\nPulezidenti ayingidde mu by’abatandise okusuza abantu ku ttale\nAisha Nabukeera agenze mu siniya ya St. Lawrence\nMutuleke twesalirewo ku ssente za NSSF\nMweraliikirivu ebyenfuna bwe binaddamu okutabanguka


Amagezi - Wisdom\nOntwale, ai Mukama, mu butuukirivu bwo olw'abalabe bange; Ongololere ekkubo lyo mu maaso gange. Zabbuli Psalms 5:8\nOndage: amakubo go, si Mukama; Onjigirize empenda zo.Onnuŋŋamye mu mazima go, onjigirize; Kubanga ggwe oli Katonda ow'obulokozi bwange; Ggwe gwe nnindirira obudde okuziba. Zabbuli Psalms 25:4, 5\nOnjigirizenga ekkubo lyo, ai Mukama; Era onnuŋŋamyenga mu luwenda olulabika, Olw'abalabe bange.- Zabbuli Psalms 27:11\nNaakuyigirizanga naakulanganga mu kkubo ly'onooyitangamu: Naakuteesezanga ebigambo eriiso lyange nga liri ku ggwe.- Zabbuli Psalms 32:8\nOlugendo olw'omuntu lunywezebwa Mukama; Era asanyukira ekkubo lye.- Zabbuli Psalms 37:23\nOnonnuŋŋamyanga n'amagezi go, Era oluvannyuma olinzikiriza okuyingira mu kitiibwa.- Zabbuli Psalms 73:24\nOnzibule amaaso gange, ndabe Eby'ekitalo ebiva mu mateeka go.- Zabbuli Psalms 119:18\nEkigambo kyo ye ttabaaza eri ebigere byange, N'omusana eri ekkubo lyange.- Zabbuli Psalms 119:105\nEbigambo byo nga bigguliddwawo bireeta omusana; Biwa okutegeera abatalina magezi.- Zabbuli Psalms 119:130\nOmpulizenga enkya ekisa kyo ekirungi; kubanga neesiga ggwe: Ontegeeze ekkubo eriŋŋwanira okutambuliramu; kubanga nnyimusa emmeeme yange eri ggwe.- Zabbuli Psalms 143:8\nWeesigenga Mukama n'omutima gwo gwonna. So teweesigamanga ku kutegeera kwo ggwe:Mwatulenga mu makubo go gonna, Kale anaaluŋŋamyanga olugendo lwo.- Engero Proverbs 3:5, 6\nBw'onootambulanga, linaakukulemberanga; Bw'oneebakanga, linaakukuumanga: Era bw'onoozuukukanga, linaayogeranga naawe.- Engero Proverbs 6:22\nn'amatu go ganaawuliranga ekigambo ekikuvaako ennyuma nga kyogera nti Lino lye kkubo, mulitambuliremu; bwe munaakyamiranga ku mukono ogwa ddyo, era bwe munaakyamiranga ku gwa kkono.- Isaaya Isaiah 30:21\nEra ndireeta abazibe b'amaaso mu kkubo lye batamanyi; mu mpitiro ze batamanyi mwe ndibayisa: ndifuula ekizikiza okuba omusana mu maaso gaabwe, n'ebifo ebikyamu ndibigolola. Ebyo ndibikola so siribaleka.- Isaaya Isaiah 42:16\nMukama Katonda ampadde olulimi lw'abo abayigirizibwa, ndyoke mmanye okugumya n'ebigambo oyo akooye: azuukusa buli lukya; azuukusa okutu kwange okuwulira ng'abo abayigirizibwa.- Isaaya Isaiah 50:4\nera Mukama anaakuluŋŋamyanga ennaku zonna, n'akkusa obulamu bwo mu bifo ebikalu n'anyweza amagumba go; naawe onoobanga ng'olusuku olufukirirwa amazzi era ng'oluzzi lw'amazzi olutaggwaamu mazzi.- Isaaya Isaiah 58:11\nAi Mukama, mmanyi ng'ekkubo ery'omuntu teriri mu ye yennyini: tekiri mu muntu atambula okuluŋŋamyanga ebigere bye.- Yeremiya Jeremiah 10:23\nBalijja nga bakaaba amaziga, era ndibaleeta nga beegayirira: ndibatambuza ku mabbali g'emigga egirimu amazzi, mu kkubo eggolokofu mwe batalyesittala: kubanga ndi kitaawe eri Isiraeri, ne Efulayimu ye mubereberye wange.- Yeremiya Jeremiah 31:9\n(kubanga tutambula olw'okukkiriza, si lwa kulaba);- 2 Abakkolinso 2 Corinthians 5:7\nKubanga ekigambo kya Katonda kiramu, era kikozi, era kisala okusinga buli kitala kyonna eky'obwogi obubiri, era kiyitamu n'okwawula ne kyawula obulamu n'omwoyo, ennyingo n'obusomyo, era kyangu okwawula okulowooza n'okufumiitiriza okw'omu mutima.- Abaebbulaniya Hebrews 4:12\nWeewaawo, bw'onookaabiranga okumanya, N'oliriranga okutegeera.Bw'onooganoonyanga nga ffeeza, N'ogakenneenyanga ng'eby'obugagga ebyakwekebwa;Kale lw'olitegeera okutya Mukama, N'ovumbula okumanya Katonda.Kubanga Mukama awa amagezi; Mu kamwa ke mwe mufuluma okumanya n'okutegeera:- Engero Proverbs 2:3, 5, 6\nOkutegeka omutima kugwanira muntu: Naye okwanukula kw'olulimi kuva eri Mukama.- Engero Proverbs 16:1\nAbantu ababi tebategeera musango: Naye abo abanoonya Mukama bategeera byonna.- Engero Proverbs 28:5\nn'omwoyo gwa Mukama gulibeera ku ye, omwoyo ogw'amagezi n'okutegeera, omwoyo ogw'okuteesa n'amaanyi, omwoyo ogw'okumanya n'okutya Mukama; n'okutya Mukama kw'alisanyukira: so taasalenga misango ng'okulaba kw'amaaso ge bwe kunaabanga, so taanenyenga ng'okuwulira kw'amatu ge bwe kunaabanga:- Isaaya Isaiah 11:2, 3\nNaye abavubuka abo abana, Katonda n'abawa okumanya n'okutegeera mu kuyiga kwonna n'amagezi: Danyeri n'aba omukabakaba mu kwolesebwa kwonna ne mu birooto.- Daniel 1:17\nNaye oba ng'omuntu yenna ku mmwe aweebuuka mu magezi asabenga Katonda atamma awa bonna so takayuka; era galimuweebwa.- Yakobo James 1:5\nOnjigirize okukolanga by'oyagala; kubanga ggwe oli Katonda wange: Omwoyo gwo mulungi; onnuŋŋamize mu nsi ey'obutuukirivu. Onzuukize, ai Mukama, olw'erinnya lyo: Mu butuukirivu bwo oggyemu emmeeme yange mu nnaku.- Zabbuli Psalms 143:10, 11\nEkkubo ery'omusirusiru ddungi mu maaso ge ye: Naye ow'amagezi awulira okuweererwa ebigambo.- Engero Proverbs 12:15\nAwatali magezi okuteesa kufa: Naye kunywerera mu lufulube lw'abo abateesa ebigambo.- Engero Proverbs 15:22\nWuliranga okuteesa, okkirizenga okuyigirizibwa, Obeere n'amagezi enkomerero yo ng'etuuse.- Engero Proverbs 19:20\nBuli kigambo ky'omalirira kinywezebwa na kuteesa: Era tabaalanga n'okukulemberwa okw'amagezi.- Engero Proverbs 20:18\nKubanga olirwana olutalo lwo n'okuteesa okw'amagezi: Era mu bateesa ebigambo abangi mwe muli emirembe.- Engero Proverbs 24:6\nTemusalanga musango okusinziira ku ndabika, naye musalenga omusango ogw'ensonga.- Yokaana John 7:24\nNaye amagezi agava waggulu okusooka malongoofu, nate ga mirembe, mawombeefu, mawulize, agajjudde okusaasira n'ebibala ebirungi, agatalina kwawula, agatalina bunnanfuusi.- Yakobo James 3:17\nKaakano njija gye muli omulundi ogw'okusatu. Mu kamwa k'abajulirwa ababiri oba basatu buli kigambo kirinywera.- 2 Abakkolinso 2 Corinthians 13:1


Bukedde Online - Enjawukana mu myaka yeetaaga bugumiikiriza\nEnjawukana mu myaka yeetaaga bugumiikiriza\nEjjoogo ly'omusajja linnemesezza eddya\nAdded 18th September 2012\nENNAKU zino abawala bangi baganza abasajja abakulu era nga n’abamu bali mu myaka gya bakitaabwe oba bajjajjabwe\nENNAKU zino abawala bangi baganza abasajja abakulu era nga n’abamu bali mu myaka gya bakitaabwe oba bajjajjabwe.\nEmbeera eno abantu bangi bagyebuuza, oba nga ddala omusajja mukulu n’omuwala omuto baagalana batya?\nOkusookera ddala ngenda kwogera ku mukwano gwa mirundi ebiiri. Waliyo omukwano ogw’omusajja omukulu n’omuwala omuto nga ddala baagalana. Omukwano guno okusinga gubeera mu Bazungu. Mu mukwano guno, omuwala alina okuweza emyaka 18 kuba abeera yeesalirawo.\nOmukwano guno tegulina buzibu kuba omusajja ayagala omuwala omuto agezaako okutegeera embeera ze era n’akola ebyo omuwala by’ayagala.\nMu mbeera eno era n’omuwala ayiga munne bulungi era n’amusanyusa mu ngeri eyo ey’emyaka emikulu.\nMu mbeera eno buli omu alina okwejjukiza buli lunaku nti munnange muntu mukulu oba akyali muto.Olina okugumira ebizibu by’abato oba eby’abakulu. Omuwala omuto ayinza okwagala okugenda mu mazina naye ate ng’omusajja ayagala kudda waka kunywa ku kacaayi.\nMu mbeera eno muyinza okuddayo ne munywa caayi naye manya nti ekiro musobola okugenda mu mazina.\nMu kwegatta omuwala alina okumanya nti omusajja ono amaanyi alina matono, era n’obwagazi butono.\nKino kitegeeza nti mu kwegatta kyangu omuwala okusigala nga tamaze oba nga tafunye ssanyu.\nNolwekyo omusajja alina okugezaako okunoonya omuwala obulungi afune obwagazi era n’okugezaako asobole okumalamu akagoba.\nAbaagalana Jimmy Mbuule n’owuwe Sarah ab’e Buloba mu biseera byabwe eby’eddembe.\nMpozzi singa omuwala omunto yeegatta n’omusajja omukulu wabula ng’amulabira mu kifaananyi kya kitaawe oba jajjaawe, ng’obuzibu buzze.\nOmuwala oba ayagala kunyumirwa omukwano n’omusajja omukulu alina okukyusa ebirowoozo n’amutwala nti mukwano gwe oba muganzi we era amwagala.\nEndowooza eno bw’ekyuka, omukwano gugenda bulungi era omuwala ono taswala kutambula na musajja mukulu era amulaga abantu bulungi nga talina nsonyi.\nAbakyala kye bagamba;\nEkirala omuwala omuto bw’ofuna omusajja omukulu manya nti ogenda kumulabirira nnyo okusinga ng’ofunye omuvubuka ow’emyaka gyo.\nAbasajja bwe bakula banafuwa nnyo, ebintu ebisinga tebasobola kubikola ate beesiga nnyo abakyala okubayamba n’okubalabirira. Buno obuvunaanyizibwa omuwala omuto alina okubumanya. Ate singa abeera n’endwadde z’emyaka nga puleesa oba sukaali manya nti buvunaayizibwa bwo okumujjanjaba.\nNaye embeera esinga mu Uganda be bawala abato abaagala abasajja abakulu olw’okufuna oba okwebeezaawo. Era n’abalenzi ennaku zino gye bali abaagala abakazi abakulu okusobola okubeerawo.\nMu mukwano bwe guti, omuwala talina ky’asobola kusalawo. Kino kitegeeza nti omusajja ono akozesa ssente oba ebyo by’amuwa okukwana oba okwegatta n’omuwala ono.\nEbiseera ebisinga omuwala tasobola kusalawo kya kukola. Kale mu kwegatta omusajja akozesa omuwala ate ng’omuwala mu kumukozesa mw’afunira by’ayagala.\nEmbeera eno si nnungi n’akamu wadde abantu bangi gye balimu era n’abazadde bangi batwala abaana mu mbeera eno.\nAbawala oba abalenzi abaagala embeera eno okusinga banoonya kufuna era mu mbeera eno kizibu okutegeera munno kubanga toli mu mukwano era singa ky’oyagala kiggwaawo kitegeeza n’enkolagana eggwaawo.\nEmbeera eno erimu obuzibu nga siriimu, endwadde z’obukaba, okufuna embuto n’okuziggyamu.\nEkirala obeera teweeyagala anti ng’omanyi nti bakukozesa. Kya magezi okubeera n’omuntu gw’oyagala obulungi kubanga musobola okukubaganya ebirowoozo.\nOmusango gwâ€™omusumba kayanja bagwongeddeyo\nSsempa ne banne bajulidde ku gw'okwonoona erinnya lya Kayanja


Bukedde Online - Ab'e Bukomansimbi bali mu katuubagiro k'amazzi\nMinisitule y'ebyobulamu esalire kazambi ava mu ddwaaliro e Kawempe amagezi\nAbavubuka b'omu ghetto y'e Kamwokya balees...\nEnzizi zikalidde e Bukomansimbi abatuuze ne bava ku kunaaba n'okwoza nga n'amazzi bakozesa ga bidiba bya nte\nOmwana ng'asena amazzi mu kimu ku bidiba abatuuze b'e Bukomansimbi bye basigazzaawo omuli ku mazzi.\nAbatuuze mu magombolola okuli Kitanda ne Bigasa mu disitulikiti y'e Bukomansimbi bali mu katuubagiro oluvannyuma lw'enzizi ze babadde bakimako amazzi okukalira nga kati amazzi bagaggya mu bidiba ente mwe zinywa okusobola okufuna ge bakozesa.\nSsentebe Kateregga ng'akebera amazzi amajama abatuuze ge bakozesa.\nBano nga bakulembeddwaamu ssentebe w'ekyalo Kikuuta ekisangibwa mu ggombolola y'e Kitanda baalambuza ssentebe wa disitulikiti eno Muhammad Kateregga enzizi kwe babadde basena amazzi nga zonna zaakalira nga mu kiseera kino tebalina we baggya mazzi mayonjo.\nBaategeezezza nga enzizi zino bwe zibadde zibayamba nga mu kiseera kino bali mu kusoomoozebwa okw'amaanyi olw'ebbula ly'amazzi amayonjo.\nOmutuuze ng'alaga ekidiba kye basigazza kwe basena amazzi.\nBagasseeko nga bwe balina okutambula eng'endo empanvu wakati wa mayiro 3 ne6 okusobola okufuna amazzi amayonjo oba okugula ekidomola ky'amazzi wakati wa 700/- ne 1,000/- kyokka nga bangi ku bo enfuna yaabwe nnafu nga tebasobola kugagula.\nKyokka abamu ku bano baakukkulumidde Gavumenti nga bagamba nti, eringa eyabeerabira neetuuka n'okulemererwa okubasimira nayikondo nga kati eby'okunaaba n'okwoza baabivaako nga balina kumala kulinda nkuba kutonnya.\nSsentebe Kateregga n'abatuuze nga balambula ebidiba ebikaze n'enzizi\nBano basabye gavumenti n'abakulembeze ba disitulikiti okubakwasizaako nga babasimira enzizi oba nayikondo basobole okuvvuunuka ekizibu kino.\nSsentebe Kateregga yategeezezza nga disitulikiti eno bw'ekyalina okusoomoozebwa kw'ebbula ly'amazzi amayonjo n'agumya abatuuze ng'ensonga eno bw'egenda okugonjoolwa bwatyo n'abasaba okuba abakkakkamu. Ate n'abategeeza nga bwe balina enteekateeka y'okubasomesa engeri y'okukuumamu amazzi amayonjo kibasobozese okulwanyisa ekizibu kino.\nOmusumba Joel Kakembo akunze abasumba okwetaba mu lukung'aana lwa 'Love Family Day'\nEyakedde okusuubula afiiridde mu kabenje e Kanyanya\nOkufuna ssente mu kwongera omutindo ku nnyaanya\nMinisita Harunah Kasolo alabudde eb'E Lwengo ku nnyingo 102B\nNyanzi aleese bwiino ku ddiiru za Nsereko


nze nyanjulwa bambeja boka…………. – Page 2 – ababaka\nHome Topic nze nyanjulwa bambeja boka………….Page 2\nJanuary 17, 2009 at 9:58 am #21791\nNaye ate emboozi ya mukulu Sunu eno njagadde nange tugyongereyo. Okwemanya kuno, okulungi okutali kwa kwewulirira ku banno, wabula okwetegeera, tukutuukako tutya? Era tumanya tutya nti kati twemanyi nga bwekisanidde?\nFebruary 14, 2009 at 2:53 pm #22155\nEkyo kwemanya oba okwejukira Alex yakikolako, fe kyetulina okukola kwe kugenda mu Main Menu waggulu ku nsandago yolupapula luno, netukona ku Ebitufaako, bwetumala okusima ebyo, netukona ku Ababaka wansi wa Ebitufaako, bwetumala okubisoma nebyo nga tumaliriza ne Nnono.\nFebruary 20, 2009 at 1:55 pm #22246\nJustus bwensomye byowandise,nenzirayo nenziramu okusoma ebintu ebyo byogambye. Naye nange nyongera okukutiira abaja wano nti byetagisa nyo okubisoma, Omuganda wemanye oba wejukire, ate nomugenyi omulala omanye wa wozze. Abaganda tuli muganda gumu, ogwekute mu bweyagalire, mu mukwano.


Bukedde Online - Amateeka amakakali ku kulonda\nAbafumbo batabuse ne bagabana ebintu byâ€™...\nMu biragiro bino, abalonzi bagaaniddwa okutambulira mu bibinja era ne takisi ezisomba abantu abeeyita abakuumi bâ€™obululu nga zigenda zibayiwa mu bifo awalonderwa nazo ziwereddwa.\nBakanyama bagaaniddwa ku bifo ebironderwamu era poliisi eweereddwa ekiragiro okukwata kanyama yenna anaasembera mu k\nBakanyama bagaaniddwa ku bifo ebironderwamu era poliisi eweereddwa ekiragiro okukwata kanyama yenna anaasembera mu kifo awalonderwa nâ€™asukka mu mmita 100.\nAbawagizi bâ€™abeesimbyewo bagaaniddwa okukwata be bateebereza okuba ababbi bâ€™obululu wabula bategeeze poliisi yâ€™eba ebakwata nti kireme okutaataaganya bujulizi.\nMu biragiro ebirala ebyayisiddwa mulimu ekya buli yeesimbyewo okukkirizibwa ba ajenti babiri bokka ku buli kifo ekironderwamu nga bano be balina okulondoola obululu bwe.\nKu mulundi guno, bannamawulire nabo bagaaniddwa okutuuka awalonderwa okukuba ebifaananyi, ne balagirwa okuyimirira mu mmita 100 okuva awalonderwa.\nEffujjo lyonna nâ€™okuwoggana olwâ€™ettamiiro biwereddwa mu kifo awalonderwa; era nâ€™omuntu anaakwatibwa ngâ€™akuyega abalonzi waakuggalirwa.\nAmasundiro gâ€™amafuta nago bagawadde ekiragiro obutatundira petulooli mu budomola ne mu buveera olwâ€™okunyweza ebyokwerinda.Â Â Â Ebiragiro bino byalangiriddwa akulira akakiiko kâ€™ebyokulonda Ying. Badru Kiggundu eyabadde nâ€™Omuduumizi wa Poliisi atwala ekitundu kya Kampala nâ€™emiriraano Grace Turyagumanawe mu lukungaana lwa bannamawulire lwe baatuuziza eggulo ku kitebe kyâ€™akakiiko kâ€™ebyokulonda mu Kampala.\nAbaserikale ba Poliisi bayiiriddwa ku buli zooni ne ku miruka okulondoola ebifo omuli ebbaala zonna awagambibwa nti wateekeddwaayo abavubuka abâ€™efujjo abeetegese okutabangula okulonda.\nGavumenti yalangiridde olwaleero nti lwa kuwummula mu Kampala abantu basobole okwetaba mu kulonda kuno.\nAbeesimbyewo okuli Erias Lukwago (IND), Peter Ssematimba (NRM), Micheal Mabikke (SDP), nâ€™abalala okuli Francis Babu, Emmanuel Tumusiime ne Sandra Ngabo beesunga buwanguzi kyokka kumpi buli omu alumiriza enkambi ya munne nti erina enteekateeka yâ€™okubba obululu.\nKiggundu yagambye nti obululu bwakuggyibwa ku sitoowa zâ€™akakiiko kâ€™ebyokulonda e Bbanda mu Kampala ku ssaawa 11:00 ezâ€™enkya nga buwerekerwa Poliisi wamu ne ba ajenti bâ€™abeesimbyewo butwalibwe mu bifo awalonderwa ngâ€™okulonda kulina kutandika ku ssaawa 1:00 yennyini kukomekkerezebwe ku 11:00 ezâ€™akawungeezi.\nAbantu baweereddwa nnamba eyâ€™obwereere 0800200071 bagyeyambise okukubira akakiiko kâ€™ebyâ€™okulonda nga bakawa amawulire agayinza okuyambako okukwata abagezaako okutabangula okulonda.\nOmuduumizi wa poliisi Maj. Gen. Kale Kayihura yafulumizza ekiwandiiko eggulo ngâ€™agumya bannakampala naddala abasuubuzi nti ebyokwerinda byakubeera gguluggulu.\nPulezidenti alabudde abâ€™effujjo:\nEggulo, Pulezidenti Museveni yawadde obubaka eri abalonzi ba Kampala nâ€™alabula abâ€™effujjo ne bakanyama abalina enteekateeka yâ€™okutabangula okulonda, nti ebitongole ebikuumaddembe biragiddwa okubakwata bavunaanibwe.\nYakunze abantu okujjumbira okulonda kuno nâ€™agamba nti kukulu nnyo mu kutumbula embeera zâ€™abantu mu Kampala era nâ€™abasaba okukuuma emirembe nâ€™okuyambako okuloopa abo bonna abalina enteekateeka ezikutabangula.\nEbyokwerinda binywezeddwa mu kulonda Ssaabalabirizi


Bukedde Online - KCCA eyodde 65 abamansa kasasiro ku nguudo\nKCCA eyodde 65 abamansa kasasiro ku nguudo\nAbantu mu bafunire entandikwa\nAdded 29th September 2014\nABANTU abasoba mu 65 okuva mu bitundu eby'enjawulo mu Kampala bayunguse amaziga bwe bayooleddwa mu bikwekweto ebyatandikiddwaawo KCCA okukwata abasuula ebiveera bya kasasiro ku nguudo ne mu myala mu Kampala.\nABANTU abasoba mu 65 okuva mu bitundu eby'enjawulo mu Kampala bayunguse amaziga bwe bayooleddwa mu bikwekweto ebyatandikiddwaawo KCCA okukwata abasuula ebiveera bya kasasiro ku nguudo ne mu myala mu Kampalao.\nEbikweekweeto byakoleddwa ku luguudo lwa Apollo Kaggwa, Nakulabye, LDC Katanda ,Kyebando Bakuli ,Kamwokya , Kampala mukadde , Arua Park ne Kakajjo zooni .\nAkulira ebikwekweto bino, Josephine Kitakka yagambye nti abamu ku bakwate kuliko: Robinah Namuli, Frolance Natukunda, Simon Mulindwa, Alex Sseggayi, Fred Muwonge, Magrete Anguzu, Joyce Naiga, Isma Kalema , Richard Byaruhanga, Derick Ayebale Marry Kabulasa ne Francies Mukiibi.\nAbalala ye Yasin Kyambadde, Moses Muguwa, Patrick Watumu , Musa Bonane, Juma Asiku, Twah Makaya, Edward Kisekka, Richard Lukumu , Ester Najjingo, Lacy Nakayi , Srah Nalumu, Procy Nakayima , Margeret Nakazzi, Robert Acire Ibrahim Babalanda ne Sylvia Bayendeza.\nKigambibwa nti abaakwatiddwa baasangiddwa nga basuula ebiveera bya kasasiro n'ebikutiya ku nguudo ezenjawulo mu Kampala ne mu myala.\n"Tuzze tulabula abagenda bagyamawaza ekibuga naye kati tutandise okubayigga ekiro. Buli akwatibwa tumutwala butereevu ku Poliisi gye tumugya ne tumwongerayo mu kkooti n'avunaanibwa okugyamawaza ekibuga," Kitakka bwe yagambye.\nYategeezezza nti abakozi ba KCCA abayonja ekibuga bakola bulungi naye obudde bugenda okukya ng'ebifo awatabadde kasasiro ate nga bijjuddemu kasasiro ku makya.\nYagambye nti ekibonerezo kya kusasula engassi ya 500,000/- oba okukusiba ebbanga lya myezi mukaaga.\nOmwogezi wa KCCA, Peter Kaujju yagambye nti wadde ebikwekweto bino bikolebwa, byegasse ku bibadde bikolebwa emisana ku bantu abatambulira mu muddo, abagula ebintu ku batembeyi n'abagyamawaza ekibuga.\nWabula abamu ku baakwatiddwa beemulugunyizza nti KCCA terina bipipa bya kasasiro ku nguudo ate nga baabagamba nti kasasiro bamukung'anyize mu kifo kimu kyokka ne bwe babasanga mu kifo ekyo nga bamusuulawo babakwata.\nNasasira asabye obuwumbi 10 ayonje enguudo\nAbantu be bamenyi b'amateeka oba KCCA ne poliisi bye binafu?


Bukedde Online - KCCA etandise okussa mu nkola ekiragiro kya Pulezidenti\nKCCA etandise okussa mu nkola ekiragiro kya Pulezidenti\nKagame ayingidde e Congo n’azingako abamulwanyisa...\nKCCA ekyusizza yunifoomu y'abaserikale baayo...\nKCCA etandise okussa mu nkola ekiragiro kya Pulezidenti ku basibe abaggalirwa ku misango gy’okutundira ebyamaguzi ku nguudo n’okutembeeya mu kibuga kyokka munnamateeka w’ekitongole yategeezezza nti tebavunaanyizibwa ku basibe abaasalirwa edda ebibonerezo.\nBakansala nga bateesa. Ayogera ye Moses Kataabu owa Kampala Central.\nCaleb Mugisha akulira bannamateeka mu KCCA yagambye nti abaasalirwa edda ebibonerezo bavunaanyizibwaako kkooti n’ekitongole ky’amakomera ekibalina, kyokka mu wiiki emu bagenda kuba emitendera gyonna bagikozeeko.\nBino babikkiriziganyizzaako mu lukiiko lwa KCCA olwatudde ku City Hall eggulo nga lwakubiriziddwa Loodi Meeya Erias Lukwago.\nLukwago yagambye nti azze ayogera ku kukwata abasuubuzi obubi n’okubakwatira ebweru w’amateeka kyokka ng’abaserikale tebawuliriza.\nOkusooka yayombye nti lwaki Pulezidenti Museveni talabawo ofiisi ye ate nga y’akulira ekibuga kubanga ebiwandiiko byaweereza mu KCCA tebamuwaako kopi ne baziweerezza akola nga dayirekita Andrew Kitaka.\nBannakampala basanyukidde ekya Museveni okusonyiwa abatembeeyi abaasibwa\nOlukiiko lwasambazze ebbaluwa y’omuyambi wa pulezidenti Lucy Nakyobe eyabadde eragira KCCA ebawe ekitundu ky’ettaka ly’abavubuka e Kansanga basomesezeewo abantu okukola emirimu egyenjawulo.\nOlukiiko lwakiwakanyizza ne bategeeza nti ofiisi ya pulezidenti bw’eba erina byeyagala okukolera ku ttaka lya KCCA eteekwa kukolagana ne KCCA naye si kusaba ttaka ng’abaagala okulitwala.\nBaategeezezza nti olukiiko olubadde lugaba olukusa lw’okulangira mu Kampala luyimirizibwe ensonga zikolebweko akakiiko akakola ku kutegekera Kampala.\nNe nnannyini kkampuni eyali evunaanyizibwa ku kipande ekyakuba abantu ku\nkatale e Wakaliga babavunaane.


Bukedde Online - Lukululana eremedde omugoba waayo n'eyingirira amaduuka ku Musanvu ku Mbuzi\n‘Enjiri gye ndeeta yaakuzimba buntu mu bantu’...\nAbaaferebwa eza Crypto Currence beekalakaasirizza...\nLUKULULANA ebadde ettise bbuliti eremedde omugoba waayo bw'egaanye okusiba n’eyingirira ekikomera n'amaduuka n’ekutukamu ebitundu bisatu ddereeva wayo n'atwalibwa mu ddwaliro ng'embeera mbi.\nLukululana eyakoze akabenje n'ekutukamu ebitundu 3. EBIFAANANI BYA MOSES LEMISA\nAkabenje kaaguddewo mu kiro ekyakeesezza ku Ssande ssaawa 8 ku mayiro 7 ku luguudo lw'e Gayaza ku Mbuzi, lukululana nnamba UAB 285Z eyabadde evugibwa Antony Agadde ng’ettise bbuliti ng’eva Rukungiri bwe yatuuse ku 7 n’egaana okusiba n’ekola akabenje n’ekutukamu ebitundu tu 3 dereeva n’atwalibwa mu ddwaliro lya Doctor’s Medical Centre e Mpererwe ng’ataawa.\nHelen Kankwase nnannyini bbuliti yategeezezza nti Agadde yasimbula e Lukungiri ku Lwokutaano wabula bwe yatuuka mu Nyendo e Masaka mmotoka ne mufaako nasooka agikanika nga yatuuse e Kyanja ku kibanda ssaawa 6 ez’ekiro ku Lwomukaaga nasimba mmotoka.\nAlex Katamba eyabaddewo yategeezezza nti lukululana eno yavudde e Kyanja ng’eri ku misinde egya yiriyiri ng’obuzibu bwavudde kugaana kusiba nesalamu mu luguudo n’ekuba ekikomera omutendekebwa abasirikale ba securiko butcher n’edduuka eritunda engoye ,\nOwa tulafiki eyabaddewo yategeezezza nti baasobodde okufuna ebiwandiiko bya ddereeva kwe yatikkidde embaawo kyokka ebirala byatwaliddwa abadduukirize ababbye n'engoye ezaabade mu dduuka eryatomeddwa.\nEdduuka ly'engoye erimu ku gakooneddwa\nKankwase nnannyini bbuliti ezaabadde ku lukululana eyakoze akabenje\nOwa boda atomedde lukululana n'afiirawo ku lwe Masaka


Amateeka Ga Kiss – The Bed Room Teacher\nAmateeka Ga Kiss\nTogipapira, erina okuwangaala ate tekoma ku mimwa gyokka\nEBINTU by’omukwano bingi abasajja bye bamanyi era bye bagezaako okukola naye bwe kituuka mu ssaayansi w’okunywegera , oba okukuba kkiisi bangi tebalondawo kabonero.\nAbakazi kino bakisangamu obuzibu era balina okwemulugunya. Osanga omusajja ‘n’akukuba’ naye bwe kituuka mu kiisi n’akutama n’ojula okumuddukako.\nEkikwewuunyisa abasajja banguwa era baagala nnyo okunnuuna emimwa gya bannaabwe nga balowooza nti kasita oteeka omumwa gwo ku gw’omukazi n’omuyiira amalusu nga kiwedde! Era tebakirwako bayita mu bwangu ng’aziika muggyawe!\nKiisi erina okuwangaala n’okunyuma ng’akasiriikiriro k’ekiro ng’ebitonde byonna byebase.\nEno y’ensonga lwaki olumu mu Chicago ekya Amerika, baategeka empaka za kkiisi era abawanguzi baamala essaawa 15 nga beekiisinga. Kino kitegeeza nti okunywegera okulungi tekubeeramu kupapa wadde okulowooza ku budde. Eryo ly’etteeka erisooka!\nKkiisi ennungi ebeeramu okuteekateeka obulungi munno. Togenda buterevu ku mimwa wabula olulimi sooka olutambuze mu bifo ebirala.\nAmatu ky’ekimu ku bifo ebirungi omusajja w’ayinza okutandikira kkiisi. Waggulu ku mugo gw’amatu w’asokera n’ayisaawo akasongezo k’olulimi, mpola nga yeetoolooza okukkirira ate nga bwayambuka.\nBw’aba akola kino wabaawo omukka oguva mu kamwa n’obugambo obuwoomerera obuyingira mu matu g’omukazi. Olwo abeera atandise okumuteeka mu layini.\nKino kikutuusa ku tteeka eddala ery’okubeera n’akamwa akayonjo. Okussa kuba kungi nga bw’oba owunya akamwa munno akaluubirizibwa.\nOlulimi bwe luva kungulu ne munda mu matu lukkirira ku nsingo mu nkola ey’akasoobo nnyo mpozzi okufananako kappa esooba okulya emmese. Era wano olulimi luba lwolekedde mu kubbo okuserengeta e buziba\nWabula nga tonnatuukayo, kikulu nnyo okwekoonako ku mimwa gy’omukazi kuba wano waliwo Obusimu kamaala! Bwe lutuuka ku nsonda y’emimwa omukazi atandika okwesika kuba mu kitundu ekyo Obusimu bw’emimwa we butandikira.\nAmasannyalaze omukazi g’awulira nga bamunywegera ku nsonda y’emimwa gasindika obubaka mu lugongogongo n’ebitundu eby’etoolodde eby’ekyama n’atandika okusannyalala. Era mu kiseera kino emimwa giba gikankana , nga gigonderera, gizimbye okulaga nti gyeteeseteese.\nOmukazi bw’atuuka ku ssa lino, emimwa gyo gisimbe ku gigye nga bw’oggyayo akalimi mpolampola okatabaaze ku mimwa gye.\nMu kiseera kitono ajja kwasama naye aggyeyo olulimi zitandike okukoonagana. Toyiwa malusu naddala ku muntu gwe waakalaba. Abamu bazibiriza amaaso naye ekisingako kwe kutunula munno mu maaso olabe era onyumirwe amasannyalaze bwe gamuyitamu.\nomukazi anyumirwa kkiisi omulabira ku nfunyiro ezijja ebbali ku maaso k’akamwenyumwenyu akamwetimba.\nEkirala ensingo n’ekifuba byesikka ne bigenda waggulu era abeera akukutte ng’akunyweezezza.\nMu kiseera kino singa oyisa omukono n’okwatako e ‘Nakaziba’ osanga enkuba etonnye ng’ekyalo kyonna kijojobadde, era ogendayo weegendereza. Wano w’omanyira nti kkiisi yo enyumye ne munno aganyuddwa.


Bukedde Online - By'oteekeddwa okukola okwewala laavu okukuziba maaso\nBy'oteekeddwa okukola okwewala laavu okukuziba maaso\nOmukwano gulabika ng’ogujja mu ngeri etetegeerekeka, naye abakugu mu bya ssaayansi balaga ekituuka ku bwongo bw’omuntu ali mu mukwano.\nBano baabadde mu Theatre La bonita mu Kampala nga nga balya obulamu.\n“Omuntu bw’abeera mu mukwano, obwongo bwe bujjulamu ekirungo n’obusimu ebimuleetera okuwulira obulungi ssaako amasannyalaze agamusika buli kiseera nga gamuzza eri oyo gw’ayagala.”\nOMUKWANO GWA MITENDERA ESATU\nBannassaayansi era bagamba nti omukwano gutambulira mu mitendera esatu. Ogusooka gwe gw’okulookaloola, oguddako kwe kusikirizibwa n’ogusembayo gwe gw’okunywerera kw’oyo gw’oba oyagadde.\nMu mutendera ogusooka, obusimu n’obuswandi bubuna omubiri gwonna buli lw’olowooza ku muntu oyo oba okumulabako era oyanguyirwa okufuna obwagazi.\nBw’omulowoozaako, omutima gutandika okukutundugga, ebibatu bituuyanirira era obwongo bujjulamu ebirowoozo by’okwesanyusa naye.\nObwongo bw’omuntu ali mu mukwano ku mutendera guno bufulumya ekirungo ekyongera okucamula omubiri gwonna.\nEkirungo kino era oluusi kijja mu bwongo wadde omuntu oyo aba tanneesanyusa n’oyo gwe yeegomba wabula ng’amusikiriza buli lw’amulabako.\nBw’oba mu mukwano omusaayi gweyongera mu bwongo, ate nga y’entabiro y’obwagazi.\nOlw’okuba ensonga z’omukwano zikwata ku bwongo, y’ensonga lwaki abamu batuuka okugamba nti omukwano guziba amaaso.\nOmuntu ali mu laavu oluusi ayinza okulemwa okusalawo mu ngeri entuufu ku nsonga enkulu olw’obutasobola kulowooza bulungi.\nMu kiseera kino era abaagalana oluusi bayinza obutafaayo ku bisaanyizo omuntu oyo by’alina, wabula ky’awulira ng’amulabye.\nObusimu omuntu bw’afuna ng’ali mu mukwano bwongera okussaawo enkolagana wakati wammwe, era ekivaamu kwe kufunira ddala amasannyalaze agakusika nga gakuzza eri omuntu oyo.\nOMUKWANO LWE GUZIBA AMAASO\nKirungi omuntu okubaako ne mukwano gwe kuba kya butonde. Abantu abasinga bagufunamu ebirungi bingi naddala ng’ofunye oyo gw’oyagala nga naye akwagala.\nWabula ate omukwano kye kimu ku bintu ebiyinza okuggya omuntu ku mulamwa.\nOmukwano bwe guyingirawo emirundi mingi gukyusa abantu olwo ne bava ku biruubirirwa byabwe.\nEyali alowooza ebyokwezimba, ssente zonna yeesanga atandise kuziryamu kaasi n’omwagalwa gw’afunye. Oluusi ebivaamu tebiba birungi naddala ssinga baba baawukanye, anti buli omu atandika okulaba munne ng’eyamulemesa okugenda mu maaso.\nYiga okwetengerera naddala ku nsonga ezikwata ku bulamu bwo. Obuzibu abantu abamu bwe bafuna kwe kulowooza nti buli kimu kirina kutambulira ku mwagalwa we.\nKirungi ne bw’oba mu mukwano ebiseera ebimu osigale nga weerowoozaako nga ggwe, ng’ebya laavu obitadde ku bbali. Mu ngeri eyo ojja kwesanga ng’osobodde okukola ebikugasa. Manya nti wadde oli mu mukwano, naye n’ebintu ebirala bikyaliwo era birina okugenda mu maaso. Buli lw’olowooza nti laavu y’entandikwa era y’enkomerero ya buli kimu, ekivaamu kwe kukola ebintu ng’otunuulidde mukwano gwokka ekiyinza okukukozesa ensobi.\n Yiga okweyagala ggwe kennyini. Kino bw’okikola ojja kwesanga ng’ofaayo okukola ebikusanyusa ggwe. Mu ngeri eno, kijja kuba kuzibu omukwano gw’olina eri omuntu omulala okukuziba amaaso, kubanga ojja kulaba nga mu buli kimu ggwe weekulembeza.\n Manya nti omukwano omujjuvu olina okugussaamu amagezi. Bw’ogwa mu mukwano n’omuntu omutuufu ajja kukuzzaamu amaanyi, ajja kukubuulirira ebituufu, ajja kufuba okulaba ng’osigala ku mulamwa, ajja kufaayo ku nkulaakulana yo ng’omuntu wamu n’omukwano gwammwe. Omuntu omutuufu era akwagala ebituufu ajja kufuba okulaba ng’okulaakulana. Noolwekyo buli lw’olaba omuntu alaga nti akwagala annyo, naye nga tafaayo ku nkulaakulana yo, tayagala okole, alowooza ku bya kwesanyusa byokka, manya nti oyo mukyamu era tajja kukuyamba kugenda mu maaso. Ow’ekikula kino kyandibadde kirungi omwesaleko mangu.\n Manya nti omuntu akusaba omukwano olw’embeera gy’akusangamu. Okugeza bw’akusanga ng’okola oba ng’olina by’okoze okwezimba, tomuganya ate kukuggya ku biruubirirwa byo. Kasita atandika okuleeta amagezi agakuggya kw’ebyo by’obadde okola, oyo muntu mukyamu era kirungi omwesaleko mangu.\n Genda mu maaso ng’okola ebyo by’obadde okola. Okugeza, bw’oba okeera kugenda ku mulimu, ne bw’ofuna omwagalwa akwagala ennyo era nga naawe omwagala , eby’okukola tobivaako. Ensobi eno etera okukolebwa abawala n’abakyala.\nBw’afuna omusajja amuganza, kimwanguyira okukyusa obulamu n’engeri gy’abadde abutambuzaamu.\nOkugeza, omuwala abadde n’akalimu ke yeekolera, bw’afuna omusajja amuganza, kyangu okusenguka ne w’abadde asula olwo n’agenda ew’omusajja okufumba, sso ng’omusajja oyo oluusi taba mwetegefu kumuwasa.\nAbakyala abamu batuuka n’okuva ku mirimu anti nga balaba nti tebakyalina budde bukola, okuggyako okulabirira omusajja oyo gw’afunye n’okucakala naye.\nKino oluusi ate kye kibasuula mu bizibu anti omusajja bw’amukyawa, olwo abulwa ne w’atandikira kubanga obulamu bwe yamusangamu aba takyasobola kububeeramu era abamu baddayo ku zeero.\nBiibino ebintu omukazi by’alina okwewala okubeera mu mirembe: Vva ku ssimu y'omusajja


Bukedde Online - Abakristaayo banaabidde Ssaabandinkoni mu maaso ku bwerufu\nAbakristaayo banaabidde Ssaabandinkoni mu maaso ku bwerufu\nABAKRISTAAYO b’e Lukuli banaabidde Ssaabadinkoni mu maaso bwe beebegugunze ne baggala ekkanisa nga balumiriza nti simwerufu mu by’akola.\nBino byagudde mu kkanisa ya St. Stephen e Lukuli Makindye Abakristaayo bwe baatabukidde Ssaabadinkoni w’e Mengo Ven. John Gita Kavuma olw’okukyusa Ordinand Elijah Kyobe ne bamusengula kiro nga tabasiibudde.\nKu Ssande, baakedde kwekumamu muliro ne baggala ekkanisa nga baagala okunnyonnyolwa ku byabaddewo era tebaasabidde mu kkanisa.\nEnkeera ku Mmande baakedde Namirembe ew’Omulabirizi Rt, Rev. Wilberforce Kityo Luwalira ne beekubira enduulu.\nBaakulembeddwa Fred Mambule (omukebezi mu kkanisa) eyategeezezza nti Ord. Kyobe abadde mwerufu nga balaba ssente zaabwe we ziraga ekibadde kireese enkulaakulana mu myezi omwenda gy’abadde nabo.\nBalumirirza nti abali ku kakiiko akaddukanya ekkanisa balaba tebakyasobola kwawula ku ssente ne bamulimirira ewa Ssaabadinkoni n’amukyusa.\nMambule agamba nti ssente nnyingi ezirudde nga zibulaankanyizibwa abakulembeze abaasooka omuli n’okwagala okutunda oluggya lw’ekkanisa eri essomero eribaliraanye.\nEkirala ekibatabula ze ssente eziva mu z’ennyumba z’abapangisa. Baasonda ssente z’okugula obutimba bw’okukola olukomera ne butagulibwa ate ne ssente tebalaga gye ziri, bazimba ekkanisa naye ebikozesebwa bibulaankana era n’ezeebirabo ebikung’aanyizibwa mu kkanisa enkwata yaazo sinnambulukufu.\nVen. Gita Kavuma yategeezezza nti abawakana bakyamu kubanga emyaka mukaaga egiyise be baali mu bukulembeze.\nBakozesa omukisa okutabangula ekkanisa kubanga Omukubirirza Godfrey Muwanga Tibayire akulira akakiiko akazimba ekkanisa ali Buyindi yagenda kumujjanjaba baagala kubulaankanya ssente era yabalabudde nti tebalina buyinza kuggala kkanisa nga bwe baakoze.\nAbeemulugunya baasazeewo okuggala ekkanisa n’okuyiwa olukiiko ng’ensonga baazirambise mu kiwandiiko kye baataddeko emikono egisoba mu 150.\nSasha Brighton, omuyimbi wa De New Eagles akoze akabaga k'amazaalibwa n'agaana okubuulira abawagizi be emyaka gy'awezezza


Bukedde Online - Ebituli mu ddiiru Kayongo gye yakoze n’Omuzungu\nTakisi etomedde abajja e Namugongo n’etta 4\nBuganda Land Board yaakuwola ab'ebibanja...\nBagudde ku butambi bw’abawala abatulugunyizibwa...\nKkampuni eyatondeddwaawo eyitibwa ‘SSETZA Holdings Ltd’ ng'eno ye yakoze ddiiru ne Bbanka y'omu Zambia eyitibwa Swiss Charge okubawola doola 215, (mu za Uganda obuwumbi 730) okuzimba akatale akali mu mutindo ogw’ensi yonna.\nAbakozi ba Bukedde lwe baali mu katale ka Owino gye buvuddeko.\nEBIPYA bizuuse ku kkampuni eyatondeddwaawo wakati w'Omuzungu enzaalwa ya Canada n'abamu ku bakulira akatale ka St. Balikuddembe nga biraga nti, abasuubuuzi abasoba mu 10,000 abakolera mu katale kano bandiba nga bakuuma lubugo nga lubaale mubbe.\nKyokka okunoonyereza Bukedde kwe yakoze mu kitongole ekivunaanyizibwa ku kuwandiisa amakampuni ekya Uganda Registration Services Bureau (URSB) kuzudde nti kkampuni ya SSETZA Holdings Ltd, ya bantu basatu bokka.\nOkusinziira ku kiwandiiko ekiyitibwa ‘Company Form No7’, ekiraga bannannyini kkampuni ne kalonda abakwatako yenna ye;\n1 Kayongo Godfrey Nkajja eyazaalibwa nga October 8, 1952 ng'ali ku ndagiriro P.O. Box 10650 Kampala.\n2 Gregory Stinson eyazaalibwa nga May 11, 1956 ng'ali ku ndagiriro P.O. Box 6161 Kampala.\n3 Kakuba Adams eyazaalibwa nga January 5, 1966 ng'ali ku ndagiriro P.O. Box 10650 Kampala.\nFoomu eno yajjuzibwa nga September 4, 2015 kkampuni ya SSETZA lwe yawandiisibwa era foomu eno yakubwako sitampu n'essibwako n'omukuno gwa Allan Kakungulu owa USRB. Kakungulu era ye yassa omukono ne sitampu ya USRB okukaksa nti kkampuni ya SSTEZA ewandiisiddwa mu mateeka.\nWaliwo ekiwandiiko Bukedde kye yazudde ng'eraga nti kkampuni eri ku ndagiriro, P.O. Box 6161 Kampala Plot 7, Lourdel Road ku kizimbe kya AHA Tower. Kkampuni eno, okusinziira ku biwandiiko, omulimu gwayo omukulu ogwa kuzimba butale.\nEkiwandiiko ekirala Bukedde kye yazudde mwe muli ebiteeso ebya badayirekita ba kkampuni ya SSTEZA abaatuula nga September 5, 2015 (enkeera lw'olunaku kkampuni lwe yawandiisibwa), ne kisalibwawo okuggulawo akawunta mu bbanka ya Standard Chartered ku ttabi lya Speke Road mu Kampala.\nAbantu basatu: Kayongo Godfrey Nkajja, Gregory K Stinson ne Kakuba Adams ne balondebwa mu lukiiko luno okubeera nga be balina okussa emikono nga ssente ziggyibwa ku akawunta. Era ne bakkaanya nti, ceeke zonna eza kkampuni eno zinaassibwako emikono gyabwe abasatu.\nEkiwandiiko kino kyabagibwa bannamateeka ba SSTEZA aba Lex Uganda Advocates, Solicitors, kyokka wadde eng'ekiwandiiko kiraga nti badayirekita baatuula nga September 5, 2015, ekiwandiiko kye kimu kiraga nti badayikita abasatu baakissaako emikono nga August 5, 2015.\nKkampuni ya SSTEZA yatondeddwaawo oluvannyuma lw'okugatta amannya ga kkampuni bbiri; eya St. Balikuddembe Market Stalls, Space & Lock-up Shops Owners Association (SSLOA) ne kampuni ya Ketza ey'Omuzungu Stinson n'abantu abalala basatu Ekiwandiiko Bukedde kye yafunyeeko kkopi kiraga nti mu kkampuni ya SSETZA, aba SSLOA balinamu emigabo 50 ku 100, n'aba kkampuni ya KETZA nabo balinamu emigabo 50 ku 100.\nEnteekateeka eno etabudde abamu ku basuubizi abakolera mu katale ka St. Balikuddembe nga balumiriza nti, ssentebe waabwe, Kayongo tabeebuuzangako era tebatuulangako kukkaanya ng'abasuubizi ku nsonga eno.\nAb'ekibiina ky'abamu ku basuubuzi ekiyitibwa ‘Bamufunampola’ abakulirwa Andrew Ssozi beekubide enduulu ewa Pulezidenti Museveni mu bbaluwa gye baawandise nga December 1, 2015 nga kyassiddwaako omukono gw'omumyuka wa ssente Elias Kaddu n'omuwandiisi Enock Katwesigye.\nBeemulugunyizza nti Kayongo akukuta n'Omuzungu gwe balumiriza nti, talina ssente z'aleese okussa mu pulojekiti wabula Kayongo amutiitiibya nga yinvesita.\nBaagambye nti balina okutya nti, ebyapya by'akatale bye babonaabonedde era bye basasulidde obutitimbe bw'ensimbi ng'abasuubuzi nga bayita mu kusonda Kayongo n'Omuzungu bandibikozesa ng'omusingo okwewola ssente eza bbanka.\nAdams Kakuba nga ye muwandiisi wa SSLOA era owa SSETZA eyasangiddwa ne ssentebe Godfrey Kayongo Nkajja yasabye ayogere ku lwa Kayongo n’agamba bwati: “Emyaka ebiri emabega twatuukirirwa kkampuni ya KETZA ng’eyagala okukwatagana naffe okuzimba akatale kano kyokka nga tetusobola kubanga twalina looni mu DFCU.\nAba KETZA baatugamba beewole ssente mu bbanka ya Swiss Guard e Zambia ate olwo nabo bazituwole. Kino kyalabika nga kirimu obuzibu kubanga baali ba kwewola ku magoba ga bitundu 3 ku 100 ate batuwolere ku bitundu 5 ku 100.\nTwaweebwa amagezi twegatte tusobole okufuna ssente omulundi gumu. Twatondawo SSETZA okuva mu kkampini zombi tusobole okwewola obukadde bwa doola 50 okusasula ebbanja lya DFCU tufune ebyapa, okwongera okugula ettaka okugaziya ekifo n’okuzimba awanazzibwa abasuubuzi mu kiseera ky’okuzimba akatale.\nTwalonda abantu musanvu okuva mu SSLOA okuteeseganye ne KETZA era bye bafuna ne byanjulirwa lukiiko oluddukanya kkampuni yaffe. Bye baayisa baabitwala mu lukiiko lwa bonna olwatuula mu December wa 2015 ne lubiyisa ekitegeeza nti abasuubuzi baali bakkirizza.\nTwagabana emigabo 50 ku buli 100 kkampuni zombi kyokka nga gino giri ku buvunaanyizibwa bw’okusasula ssente era singa tulemererwa okusasula ebbanja lino buli kkampuni esasula ky’enkanyi ate singa omulimu gutambula bulungi ne tukola amagoba era tugabana kyenkanyi.\nOmukago gwaffe gwa myaka esatu gyokka nga guggwaako mu 2018. Bwe tunaaba tumalirizza nga twagala okuzimba akatale Ebituli mu ddiiru Kayongo gye yakoze n’Omuzungu tunoonye abalala be tusobola okukwatagana nabo oba okukola enteeseganya endala ne KETZA.\n"Abeekibiina kya ‘Bamufunampola’ era beemulugunyizza nti endagaano ekibiina kyabwe gye kyakola ne SSLOA okukolera wamu ku nsonga ez'okukulaakulanya akatale, Kayongo yazivvaako dda.\nSsozi yagambye nti, bafubye nga Bamufunampola ku nfunda eziwera okusaba alage ensasaanya y'ensimbi ezikuhhaanyizibwa mu katale kyokka nga buteere.\nYagambye nti, bo nga Bamufunampola tebawakanya kuzimbibwa kwa katale wabula baagala obwerufu n'okukuuma ettaka n'akatale abasuubuzi bonna baganyweremu so si bantu ssekinnoomu.\nMunnamateeka Alaka kata aba Owino bamugajambule\nAba Kayongo owa Owino bakutudde ddiiru ya buwumbi 150 ne bafuumuula Ssozi\nTakisi etomedde abajja e Namugongo...


ABAYIMBI Judith Babirye ne Rema Namakula baayimba ku buntu obutono obunyweza omukwano. Bino biri mu nneeyisa gamba nga okukubira munno ku ssimu, okutona obulabo n’ebirala ebiraga munno nti omufaako.\nWabula buno oyinza okubukola, wabula ssinga ate tofaayo kwewala obuntu obutono bw’olaba ng’obwokusaagasaaga ate munno ayinza okukunyiigira, so ate ayinza obutakugamba, era naawe n’otomanya.\nMu mukwano buli omu asuubirwa okufaayo ku bulamu bwa munne naddala okukakasa nti ali mu ssanyu. Era bw’oba ofaayo omanya mangu munno bw’abaako ebimunyiizizza n’ofaayo okukyusaamu.\nNaye abamu ensonga eno tebagitwala nga nkulu. Kwe kukola byonna by’asanze mu maaso ga munne nga tafaayo oba binaamuyisa bubi. Maria Namagembe ow’e Kasubi ye agamba nti munne amunyiiza kuwuunira ku ssimu ng’ali awaka.\nOluusi ajula okumugamba afulume wabweru ayogere bulungi okusinga okuwuunira mu maaso ge. komawo waka ng’ayogera ku ssimu, olwo ne yeetooloola ennyumba ng’ayogera Juliet Nakiwomya ow’e Sekanyonyi, yagambye nti abaagalana obutassaayo mutima ku bintu ebiri ku bannaabwe ye kazaalabulwa.\nBuli lw’otofa ku munno, kiraga nti kijja kukuzibuwalira okumanya ebizibu bye n’ebyo ebimusanyusa. Ebimu ku bintu ebirabika ng’ebitono naye nga binyiiza mulimu;\n1 Okukyusa ttivvi nga munno alaba n’ossako ebibyo. Kino tekyandibadde kibi, ssinga musooka kukyogerako, wabula okusanga munno ng’alina by’alaba n’okwata limooti n’ossa mu ggwe by’oyagala okulaba tekiba kirungi, era bw’oba okikola buli kiseera, munno ajja kwetamwa.\n2 Okusembeza ennyo emikwano n’otuuka n’okubayita nga mulina gye mugenze okwewaamu. Kino kimalako emirembe era ssinga okiyitiriza munno ayinza okusalawo ebyokwewaamu mubiveeko.\n3 Okwerabira ennaku munno z’asinga okussaamu ekitiibwa. Abakyala batera okufaayo okujjukira ennaku enkulu mu bulamu bw’abaagalwa baabwe omuli olw’amazaalibwa n’endala era batera n’okufaayo okubatonera. Wabula bino abasajja bangi babyerabira oluusi ekinyiiza bakyala baabwe.\n4 Okuwaanira munno abantu ab’amannya naddala bassereebu. Kino oyinza okukiraba ng’ekitaliimu naye nga kinyiiza. Waliwo abawaanira bannaabwe bassereebu nga bwe banyirira, eddoboozi, ennyambala ffi ga ne kalonda omulala. Kino bw’okiyitiriza munno atuuka ne yeetamwa n’akunyiigira, naddala ng’omuntu oyo omu gw’omuwaanira buli kiseera. Ate bwe kituuka ku bassereebu b’oku ttivvi ne kiyitirira, anti buli lw’amulabako olwo nga ttivvi tajja kugivaako okutuusa nga pulogulaamu ewedde. Olwo munne n’awulira nga ssereebu oyo amutamye.\n5 Okusuubiza n’ototuukiriza. Teri ayagala oba anyumirwa bisuubizo bitatuukirira. Kino kimalawo obwesige munno bw’aba nabwo gy’oli. Ky’ova olaba abamu bagamba nti, ‘waakiri neesiga, okusinga okunjagala’, kubanga obwesigwa bwe buggwaawo kizibu okubuzzaawo.\n6 Okulwawo okuddamu oba okukwata essimu ya munno. Buli omu alina gw’ayagala yandyetaaze okumuwulizaako, noolwekyo kikyamu obutakwata ssimu mu bugenderevu, oba okulwawo okuddamu obubaka obuvudde eri omwagalwa wo naddala ng’akitegedde nti obulabye. Bw’omanya nti ogenda kuba bbize oba ekifo ky’olimu oyinza okulemwa okukwata essimu, kimugambe akimanye.\n7 Okugeraageranya munno ku be wakyawagana nabo. Tewali nsonga lwaki ate munno otandika okumugeraageranya n’abantu be wayawukana nabo ate n’obimugamba. Kino kimulaga nti wandikola akaddannyuma n’odda gye wava.\n8 Okweyisa ekito. Kino abamu tebakimanyi nti kinyiiza. Wadde omukwano gwetaagamu eby’ekito omuli okuzannya kuba byongera ebirungo n’ebbugumu mu mukwano. Wabula abaagalana abamu basaaga oba bateeka omuzannyo mu mukwano ne basukka we bandikomye ne mu nsonga awateetaagisa kusaaga, noolwekyo kiba kya bugunjufu okusaagasaaga ne kubaako we kukoma ate ne kutayingira mu nsonga eziri siriyaasi nga kino kivaako munno okukulaba ng’omwana omuto ekiyinza okumunyiiza.\n9 Okubiita abantu abalala mu maaso ga munno. Kino kitera kubeera ku basajja, naddala ng’alina muganzi we oba mukazi we, wabula n’atandika okusuusuuta mikwano gya mukazi we oba muganzi we omuwala nga ne munne amulaba. Kino kimalako emirembe era kinyiiza.\n10 Okutumiza munno ebyokulya oba ebyokunywa nga tosoose kumwebuuzaako. Kituufu abamu baba bamanyi bannaabwe bye baagala, naye kirungi n’omuwa omukisa okwetumiza, oba waakiri n’akusaba omutumize.\n11 Okunyumya emboozi z’omukwano gwammwe ogw’omu buliri eri emikwano gyammwe. Ne bw’oba omuwaana kijja kumuyisa bubi kubanga ebyammwe ababiri biteekwa kusigala nga byammwe mwekka.\n12 Okumala obudde obunji ku ssimu. Omuntu ayagala munne yeetaaga okumuwa obudde bwe n’ebirowoozo. Okubeera ku ssimu ng’oli ne munno kimulaga nti tomwetaaga.\nNakiwomya yagambye nti; ekikulembera okwewala ebintu ebyo byonna abafumbo balina okusooka okumanya nti okuwaηηana ekitiibwa kintu kikulu, kuba bwe wabaawo buli omu okuwa munne ekitiibwa byonna bino mu kwogera ne mu kukola tebisobola kubaawo.\n“Bw’oba ne munno tewali nsonga lwaki oba owankawanka n’otuuka n’okuwaana omulala mu maaso ge.\nNze bw’oba weegombye omuntu omulala kuba kya butonde naye ate si kya bugunjufu okukiraga munno.\nAbafumbo bonna amagezi ge mbawa mwewale omuze gw’obutamatira n’okwefaako. Kuba buli lw’okola ekintu nga tofaayo gyali kyangu okukola ekimulumya kuba tofaayo ku ngeri gyanaawuliramu.


YADDAAKI abakungu ba Kabaka John Fred Kiyimba Freeman ne Emmanuel Ssembuusi Butebi batabaganye oluvannyuma lwa Katikkiro Charles Peter Mayiga okubayita n'abaggalira mu kisenge okumala essaawa nnya ne bafuluma nga bamaze okwesika mu mikono.\nBano Mayiga yabayise Bulange e Mmengo ku Lwokuna olw'eggulo nga buli ludda lwayanjizza ensonga zaalwo eziviriddeko enjawukana ezatuusa Kiyimba Freeman okugenda ku poliisi okuloopa Butebi olw'okumutiisatiisa okumutuusaako obulabe.\nOkuggusa oluwalo luno olw'okutabaganya abakungu ba Kabaka bano, Katikkiro yayise Baminisita okwabadde Robert Waggwa Nsibirwa ne Noah Kiyimba saako n'abamu ku bakungu ba Buganda Twezimbe ne bevumba akafubo akaamaze essaawa nnya nga wekaweredde ku ssaawa 12:10 ng'ababadde kabwanango, nga basikanganye mu mikono era ne balangirira nti baddinganye, bagenda kuddamu okukolera awamu emirimu gya Kabaka.\nKiyimba ye Ssentebe w'olukiiko lwa Buganda Twezimbe ate Butebi,mmemba ku lukiiko luno. Mu ngeri y'emu Kiyimba ye Ssentebe wa Pulojekiti y'okuzimba amadduka mu ppaaka empya era Butebi y'omu basubuuzi bannanyinni maduuka gano agazimbibwa.\n"Tumaze kumpi ssabiiti nnamba nga tulaba embiranye wakati w'abawereeza ba Ssabasajja Kabaka;- Ssentebe wa Buganda Twezimbe Omukungu John Fred Kiyimba Freeman n'Omukungu Emmanuel Ssembusi Butebi.\nWabaddewo obutakkanya ku nsonga ezitali zimu era obutakkanya obwo ne butuusa n'okutuusa ensonga ku poliisi.\nEnnaku ezo zonna nze ne bannange ensonga zino tubadde tuzirondoola, olwaleero ne tusalawo tutuule nabo," Mayiga bweyategeezezza Bannamawulire oluvanyuma lw'okutabaganya abagagga bano.\nMayiga yagambye nti buli ludda lubadde n'ensonga eziruluma era nga zetaaga kukolebwako era buli luuyi lwawuliriziddwa nga lwabadde n'ensonga ezokutereeza, bwe batyo ne bakkiriziganya okukomya byonna ebibaddewo.\n" Beyamye okukolera awamu okugenda mu maaso okuwereeza emirimu gya Kabaka, okuwereeza emirimu egikulakulanya ekifo kyabwe kubanga bonna Bannamityana bonna Bannassingo era ndi mumativu ne bannange bebambadde nabo nti enkolagana wakati w'abantu bano bombi, egenda kutambula bulungi.\nAwo nno njagala okwebaza Baminsita bembadde nabo, njagala okwebaza abawereeza ba Kabaka aba Buganda Twezimbe naye okusinga byonna okwebaza bano ababiri okuwuliriza amagezi agabawereddwa, okuwabulwa, okulungamizibwa ne bakkiriza okukkanya okukolera awamu," Katikkiro bweyalaze essuubi ku nkolagana y'abakungu bano ey'omumaaso.\nKatikkiro n'ababadde mu lukiiko luno basabye abagagga bano okukomya okutwala ensonga zaabwe mu mawulire era nti bwebanaddamu okukikola, bakubonerezebwa mu ngeri esoboka,betereeze.\nBalagiddwa okukolayo akabonero k'okukyalagana banywe ku ka caayi nga kino kiva ku Butebi okuba nti abadde takyalinya wa Kiyimba nga n'omukolo gweyabadde nagwo ogw'okusaba kw'okwebaza Katonda olw'okumuvunusa akabenje k'eryato akaaggwa ku nnyanja Nalubaale nga November 24,2018, Butebi teyagulinyako ng'ate banne aba Buganda Twezimbe baaliyo.\nBategezeddwa nti balina okukimanya nti mu buli kyebakola, kirina okuweesa Obwakabaka ekitiibwa era ng'abakulembeze basanye okuwa eky'okulabirako ekirungi eri abalala.\nKiyimba yeyamye okuggyayo emisango egiri ku poliisi.\nAbabadde mu lukiiko luno basabye Kiyimba asale amagezi nga Butebi atobekerwa amadduka kubanga 14 geyafuna, gali wansi mu beesimenti (Basement).\nButebi yakkiriza okugenda n'amadduka ago geyafuna wadde mu kusooka yali ayagala aweebwe 22 gonna geyasasulira.\nBULI OMU YEYAMYE:\nMu kwogera kwe, Kiyimba yategezezza nti oluvanyuma lw'okuyitibwa mu nteseganya zino, ensonga zonna ezibadde zibatabula bazitanyiza nga bafuuse muntu omu.\n"Kituufu wabaddewo ensonga nnyingi kyokka oluvanyuma lw'okuyitibwa wano e Bulange, ensonga zonna tuzitanyiza era nze ne munnange Ssembusi Emmanuel Butebi, tutatabaganye era tuli muntu omu.\nNjagala okwebaza Katikkiro ne Baminisita betuli nabo wano saako n'aba Buganda Twezimbe n'abantu bonna abazze gyetuli nemutuwa amagezi ag'okulaba nti ensonga zino tuzigonjoola nga tuyita mu nteekateeka ey'okutuula awamu netuzoogerako era akawungeezi ka leero ensonga yonna tugimaliriza era tweyama nti tugenda kukola ng'emirimu gyonna tugikolera wamu ate n'okulaba nga tuzimba nnyaffe Buganda," Kiyimba bweyagambye mu bubaka bwe obw'okukkiriza ebyavudde mu nteeseganya.\nAte ye Butebi nga mu ngeri emu ayita Kiyimba muzzukkulu we yeyamye okuddamu okukolagana ne Kiyimba mu nkolagana gyasuubira etagenda kukoma.\n" Nebaza Owekitiibwa Katikkiro olw'omulimu gwatukozeemu olw'eggulo lwa leero. Twatandise obudde bukyali naye kati buwungedde nga tuli ku nsonga enkulu naye nabeera ng'atutabaganyiza nange neyama okuba nga ngenda n'ebigambo Owekitiibwa Katikkiro byatubuliridde tubeere nga tusobola okuzimba nnyaffe Buganda,Uganda ne Ssingo okutwalira awamu.\n"Neeyama okukolagana ne Freeman aba muzzukkulu wange mu ngeri emu oba endala ate muganda wange mu mbeera bwetyo ate tuli bakungu ffena. Neyama okukolagana naye tutandikireewo ebeere entabiro y'enkolagana etagenda kukoma olwaleero," Butebi bweyategezezza.\nABETABYE MU LUKIIKO:\nKatikkiro Mayiga yabadde ne Baminisita okwabadde Robert Waggwa Nsibirwa ng'ono ye muwanika wa Buganda ne Noah Kiyimba ng'ono yavunanyizibwa ku mawulire era Omwogezi w'Obwakabaka.\nAba Buganda Twezimbe kwabaddeko Ssalongo Viva Bukenya, Evaristo Seguya, Fred Kasozi Mutebi Mmamba, Charles Ssali, Hajjat Nanah Nalumansi ne Ronald Kirumira


Bukedde Online - Bba wa Nabukenya ayagala Gen. Tumwine anoonyereze ekyasse mukazi we\nAbabaka okuva mu mawanga 54 agaaliko amatwale...\nAbantu bakedde kulongoosa nnyanja ya Kabaka...\nBba wa Nabukenya ayagala Gen. Tumwine anoonyereze ekyasse mukazi we,\nKino kyanakuwazza abakungubazi era abamu amaziga ne gabayitamu. Mu kuziika okwabadde e Kabira mu ggombolola y’e Kammengo mu Mpigi, bba Wissey Kitto baamuyise ayogereko eri abakungubazi era olwakutte akazindaalo nga bw’akaaba n’asaba minisita w’obutebenkevu Gen. Elly Tumwine eyabaddewo mu kuziika amuyambe amuzuulire ekyasse mukaziwe.\n“Gen Tumwine kiki ekyasse Deborah era lwaki? Kubanga n’omwana wange omukulu akedde kukimbuuzza nti naye Daddi bulwadde ki obwasse mnami, Kitto bwe yeebuuzizza.\nYagambye nti n’abasawo obulwadde obwasse Nabukenya bwabasobedde nga tebabulabangako kubanga yabadde aggwaamu omusaayi ne kibatabula.\nYakukkulumidde Gavumenti olw’okukozesa mukaziwe ng’akalogoyi n’atafuna budde bwa famire ye wadde yali abasuubizza nti mu maaso bajja kweyagala ekitatuukiridde. Kitto yasabye bannaddiini okumusabira kubanga okufiirwa omukazi gw’okolagana naye obulungi si kyangu ng’ate asigazza n’omulimu gw’okukuza abaana.\nMuganda w’omugenzi Moses Matovu yagambye nti y’afuna okutya nga Nabukenya awereddwa obwa RCC e Kawempe kubanga ofiisi eyo yali agimanyi nti sinnyangu kyokka bwe yayogera ne Nabukenya n’amulaga nti mumalirivu okukola.\nGAVUMENTI ETENDEREZZA OMUGENZI\nMinisita w’obutebenkevu Gen. Elly Tumwine yatenderezza Nabukenya olw’okubeera omukozi n’okulwanirira ekibiina kya NRM n’asaba abavubuka abavumaganya eggwanga lyabwe nga bakola ebikolobero okulabira ku mugenzi bakulaakulanye eggwanga lyabwe.\nSsaabawandiisi wa NRM, Justine Kasule Lumumba akubagizza famire ya Nabukenya n’asaba aba NRM obutatiiririra kibiina kyabwe nga Nabukenya bw’abadde era n’amwebaza okuyamba NRM okuwangula ebifo by’obwassentebe bw’ebyalo mu Kampala.\nAwaddeyo amabugo ku lw’ekibiina kya NRM ga bukadde butaano n’awa ne bba Kitto ebbaasa ne bazadde b’omugenzi. RDC wa Luwuka, Pamera Watuwa n’eyali RCC wa Nakawa, Jackie Kemigisha abayogedde ku lwa mikwano gy’omugenzi batenderezza omugenzi okubeera omukozi.\nNnannyini ssomero bamusimbye mu kkooti ku musango gw'okusobya ku muyizi we\nAba NRM ne FDC balwanidde omulambo gwa ssentebe eyalondebwa nga mulwadde muyi\nBalaze bye baagala Villa ekole okujjukira Majid Musisi


Ensi Egenda Kusaanawo? Kiki Bayibuli ky’Egamba?\nBISOME MU Afrikaans Albanian American Sign Language Amharic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Luganda Luswayiri Luswayiri (Congo) Luvale Luwalabu Macedonian Macua Malagasy Malayalam Maltese Marathi Myanmar Navajo Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swedish Tagalog Tamil Tatar Telugu Tetun Dili Thai Tigrinya Tok Pisin Tshwa Tsonga Turkish Twi Ukrainian Urdu Vietnamese Waray-Waray Welsh Wolaita Xhosa Yoruba Zulu\nEnsi tejja kusaanawo nga bannassaayansi bwe bagamba, kubanga Katonda yasuubiza nti abantu bajja kugibeerako emirembe gyonna nga bali bulungi\nKiki Bayibuli ky’Egamba?\nEMBEERA embi eriwo mu nsi Bayibuli yagyogerako ebyasa bingi emabega nti eribaawo. Kyokka era Bayibuli yakiraga nti ebiseera by’abantu eby’omu maaso bijja kuba birungi. Bayibuli kye yagamba tusaanidde okukissaako omutima kubanga bingi ku bintu bye yayogerako bituukiridde.\nNg’ekyokulabirako, lowooza ku bunnabbi bwa Bayibuli buno wammanga:\n“Eggwanga lirirumba eggwanga, n’obwakabaka bulirumba obwakabaka, era walibaawo enjala ne musisi mu bifo ebitali bimu.”—Matayo 24:7.\n“Mu nnaku ez’enkomerero, ebiseera biriba bizibu nnyo. Kubanga abantu baliba beeyagala bokka, nga baagala nnyo ssente, nga beepanka, nga ba malala, nga bavvoola, nga tebagondera bazadde baabwe, nga tebeebaza, nga si beesigwa, nga tebaagala ba luganda, nga tebakkiriza kukkaanya, nga bawaayiriza, nga tebeefuga, nga bakambwe, nga tebaagala bulungi, nga ba nkwe, nga bakakanyavu, nga beegulumiza, nga baagala eby’amasanyu okusinga Katonda.”—2 Timoseewo 3:1-4.\nObunnabbi obwo bulaga nti embeera y’ensi yandyeyongedde okwonooneka. Mu butuufu, ebizibu ebiri mu nsi byeyongedde nnyo ne kiba nti abantu tebakyasobola kubigonjoola. Bayibuli eraga nti abantu tebasobola kugonjoola bizibu ebiri mu nsi. Ekyo kyeyolekera mu byawandiikibwa bino wammanga:\n“Waliwo ekkubo omuntu ly’alaba ng’ettuufu, naye nga ku nkomerero litwala mu kufa.”—Engero 14:12.\n‘Omuntu abadde n’obuyinza ku munne n’amuyisa bubi.’—Omubuulizi 8:9.\n“Omuntu talina buyinza . . . kuluŋŋamya bigere bye.”—Yeremiya 10:23.\nSinga Katonda aleka abantu okweyongera okukola bye baagala, ensi esobola okusaanawo. Naye ekyo tekijja kubaawo! Lwaki? Lowooza ku byawandiikibwa bino wammanga:\nKatonda ‘yateeka ensi ku misingi gyayo;teriggibwa mu kifo kyayo emirembe n’emirembe.’—Zabbuli 104:5.\n“Omulembe ogumu gugenda, ate omulembe omulala ne guddawo, naye ensi ebeerawo emirembe n’emirembe.”—Omubuulizi 1:4.\n“Abatuukirivu balisikira ensi, era baligibeeramu emirembe gyonna.”—Zabbuli 37:29.\n“Wanaabangawo emmere ey’empeke nnyingi mu nsi; eneeyitiriranga obungi ku ntikko z’ensozi.”—Zabbuli 72:16.\nBayibuli ekiraga bulungi nti okwonoonebwa kw’obutonde, ebbula ly’emmere n’amazzi, n’endwadde tebigenda kusaanyaawo bantu. Ate era eby’okulwanyisa by’amaanyi ga nukiriya tebijja kusaanyaawo nsi. Lwaki? Kubanga Katonda tajja kukkiriza nsi kusaanyizibwawo. Kyo kituufu nti Katonda alese abantu okusalawo okukola bye baagala. Naye bajja kukungula ebiva mu ebyo bye basalawo. (Abaggalatiya 6:7) Kyokka ensi teringa mmotoka ewabye n’eva ku luguudo n’eba ng’eyolekedde okusaanawo. Katonda tajja kukkiriza bantu kwonoona nsi kutuuka ku kigero ky’okugisaanyaawo.—Zabbuli 83:18; Abebbulaniya 4:13.\nNaye waliwo n’ekintu ekirala Katonda ky’agenda okukola. Agenda kuleetawo “emirembe mingi.” (Zabbuli 37:11) Ebintu ebirungi ebyogeddwako mu kitundu kino bye bimu ku bintu ebirungi ebingi ebigenda okubaawo mu biseera eby’omu maaso Abajulirwa ba Yakuwa bye bayize mu Bayibuli.\nAbajulirwa ba Yakuwa bali mu nsi yonna era mu bo mulimu abasajja n’abakazi awamu n’abaana ab’emyaka egy’enjawulo. Basinza Katonda omu yekka ow’amazima ayitibwa Yakuwa, nga Bayibuli bw’ekiraga. Tebatya binaabaawo mu biseera eby’omu maaso kubanga Bayibuli egamba nti: “Bw’ati Yakuwa bw’agamba, eyatonda eggulu, Katonda ow’amazima, eyatonda ensi, eyagikola n’aginyweza, teyagitondera bwereere, wabula yagitonda okubeeramu abantu: ‘Nze Yakuwa, era tewali mulala.’”—Isaaya 45:18.\nEkitundu kino kiraze ebimu ku bintu Bayibuli by’eyogera ku biseera eby’omu maaso ebikwata ku nsi n’abantu. Okumanya ebisingawo, laba essomo 5 ery’akatabo Amawulire Amalungi Okuva eri Katonda! akaakubibwa Abajulirwa. Osobola n’okukafuna ku mukutu gwa www.jw.org/lg\nOsobola n’okulaba vidiyo erina omutwe Lwaki Katonda Yatonda Ensi? eri ku www.jw.org/lg. (Genda wansi wa EBITABO > VIDIYO)\nBayibuli ennyonnyola ensonga lwaki Katonsa yatonda ensi, okubonaabona kunaakoma ddi, era ensi eneebeera etya mu biseera eby’omu maaso awamu naabo abanaagibeerako.\nDdala Ani Afuga Ensi?


Bukedde Online - Ebibuuzo 43 ebirina okuddibwamu ku Kaweesi\nOmuwabuzi wa kkooti asabye okwejjeereza Kazinda\nMukulu wa Kaweesi mweraliikirivu: 'Okunoon...\nAIGP Andrew Felix Kaweesi yafiiridde ku myaka 43. Yatemulwa nga yaakava mu maka ge e Kulambiro okugenda okukola.\nOmugenzi Andrew Felix Kaweesi\nOkuva olwo poliisi eri ku muyiggo gwa kukwata batemu. Abatunuulizi ku mbeera eno balina ebibuuzo 43 bye bakyebuuza ku nfa ye!\n1.Enzita ey’obukambwe n’obukugu obwakozesebwa kisoboka okuba nga abaakikola batendeke nnyo nga si bano abakwatibwa ebiseera bino nti be baamutta?\n2. Abatemu abakuba omuntu amasasi 30 n’omusobyo nga neerimu limala okumutta baba balina obubaka bwe basindika eri abasigaddewo kuba attiddwa aba takyawulira. Bano abakwatibwa kati bafaanana okuba n’ekigendererwa ekyo? Kirabika kizibu.\n3. Omutemu akuba amasasi agasoba mu 80 n’afuna n’obudde obuggula emmotoka okukakasa oba baakubye bafudde aba yeesiga ki? Nti alina obukakafu nti tajja kukwatibwa oba abakwatibwako baba bamanyi misoni yonna ne basooka babawa ggaapu?\n4. Omutemu owa bulijjo nga bano ne bakukunula mu loogi asobola okuba n’obumalirivu obwo nga tamanyi ntambula ya baserikale balawuna naddala aba Flying squad?\n5. We battira Kaweesi waaliwo amayumba amalala ag’ebikomera, omutemu owa bulijjo embavu eziyimirira mu kifo ekyo n’akuba amasasi?\n6. Kkulambiro si kyalo nnyo naye ne bwe kyandibadde kyalo, kizibu omuntu okubulira ku kyalo ng’abebyokwerinda bamuyigga. Kijja kitya nti ettemu olwamala okuggwa tewali kyakolebwa kusalako kitundu kyonna n’okuziba enguudo okuyigga abatemu?\n7. Abatemu abalina obuvumu obutaayiza emisana ku ssaawa ssatu nga gwe balumba mukulu mu ggwanga tebayinza kuba baabulijjo, tebasobola kuba ba ADF, tebayinza kwekwekukuma mu loogi! Bagundi temutulimba!\n8. Ani yasooka okutegeera nti Afande Kaweesi bamusse? Yategeera atya kuba emmotoka ye yali efaanana eza bulijjo ez’abakungu ba poliisi. Ate mu kumutta yali yeevunise? Amawulire gaasaasana tewannayita na ddakiika ng’atemuddwa, waliwo eyali ategekeddwa okuba omugenzi nga ye yali akimanyi nti agenda kuttibwa?\n9. Ani yayimiriza emmotoka ya Kaweesi bulungi mu kkubo n’etawaba ng’ate yali ekubiddwa amasasi n’emipiira?\n10. Lwaki omugenzi bweyamanya nti waliwo abamulondoola okumutta teyategeeza ku bakamaabe ne bamusalira amagezi?\n11. Bw’aba yabategeeza, lwaki tebalina kye baakolawo ku bantu be yali abagambye?\n12. Wandiberawo be yali yeekengera mu bakulu banne mu poliisi bwe butaloopa nsonga mu kakiiko ka poliisi n’azibuulira ku munnaddiini omu?\n13. Lwaki bwe yakizuula nti baagala kumutta teyasaba kumwongera ku bukuumi n’aweebwa Kabangali emuggulira ekkubo osanga abaserikale bandyekanze omulabe nga tanamutusaako bulabe.\n14. Ng’amaze okutemulwa, kiki ekyatwala owa poliisi mu kifo okuyoola omusaayi ng’abanoonyereza baamaze dda okuggyawo byebetaaga?\n15. Lwaki poliisi yegaana abaali bayoola omusaayi nga baabakwata n’abantu ku kyalo balaba?\n16. Lwaki abantu abaayogerwako nti be baali batumizza omusaayi ogwo tebaliiko kyabakolebwako wadde okubabuulirizaako?\n17. Ebigambo bya mukoddomiwe, Ssemmuli bye yayogera mu Klezia e Lubaga nti abatemu baaliwo mu Klezia biraga nti abatemu bandibeera nga bamanyiddwa?\n18. Omuduumizi wa poliisi mu ggwanga, Gen. Kale Kayihura bye yayogera mu lumbe e Kulambiro nti abatemu b’abalalika okubakuba awaluma bituufu obwa kwali kugumaaza?\n19. Bwe baabalaalika lwaki tebabakwatirawo ng’ekiwundu tekinnasamba ddagala? 20. Kiki ekyaviirako Kaweesi eyali akulira okutendeka abaserikale mu poliisi okuttibwa nga teyerwanyeeko?\n21. Lwaki mmotoka z’abakulu mu poliisi tezirina kkamera ziraba bigenda mu maaso mu kkubo nga n’amakampuni amatono gasobola okubeera ne tekinologiya ono.\n22. Ebifaananyi poliisi bye yafulumya mu kiro Kaweesi lwe yatemulwa ddala bannannyinibyo gye bali?\n23. Lwaki poliisi yakolera mu kupapa okufulumya ebifaananyi bino nga nebyeyasooka okufulumya ku Kagezi omutemu takwatibwanga?\n24. Ye ebifaananyi poliisi byeyafulumya ani yaliwo neyekaanya abatemu n’abannyonnyola enfaanana yabwo bombi ye nebatamutta?\n25. Abatemu obuvumu babuggyawa obutta omukungu wa poliisi nebasooka bamala n’okukakasa nsi afudde nebakuba n’ebifaananyi nga poliisi y’okukitundu eri kinnya nampindi newabulawo omuserikale abenganga?\n26. Lwaki mmotoka ya Kaweesi yasangibwa mu luguudo ng’eyimiridde wakati ng’eringa esimbiddwawo mu ddembe?\n27. Wandibanga waliwo omuntu omulala munda eyakuba omukuumi, ddereeva ne Kaweesi amasasi n’alyoka afuluma?\n28. Lwaki tewaaliwo nsiitaano yonna eraga nti emmotoka yawaba oluvannyuma lw’okukubwa omupiira?\n29. Kyandiba nga abatemu basooka kutta Kaweesi, omukuumi ne ddereeva nebalyoka bakuba omupiira essasi?\n30. Mubatemu mwandibamu omuntu gwebaali bamanyi nga yasooka kubayimiriza emmotoka kwekusangibwa ng’emiridde n’obutabaako nsitaano yonna?\n31. Ddereeva yandiba nga yali mu lukwe mu kuwanyisiganya amasasi naye negamutwaliramu mu butanwa?\n32. Kiki ekiyinza okubanga kyekyaviirako omuserikale ataalina ntalo za lwana wadde enziro ku mugongo okuttibwa?\n33. Abatemu abatta bwebaba baali ku bodaboda ng’aba bodaboda abasinga mu Kampala bambega ba poliisi kitegezaaki?\n34. Poliisi bwebeera emanyi obubinja bw’abayaaye abakola efujjo ku bakulu mu ggwanga lwaki si beesooka okwekengera n’okukwata? 35. Okuteeka ku nguudo kkamera ddala zirina kyezandiyambye okulaba abatemu mu nsokolo Kaweesi gyebaamuttira?\n36. Ekiragiro kya pulezidenti okusootinga aba bodaboda abagoberera emmotoka z’abakulu temufiiremu basaalumanya?\n37. Lwaki fayiro y’omusango ekyali mu mikono gya Olaa nga waliwo kamisona w’ekitongole ekikola ku misango egirimu ettemu mu poliisi?\n38. Ddala waliwo ekinaazuulibwa ku kuttibwa kwa |Kaweesi ng’abantu bonna abazze batemulwa lipooti ku nfa yabwe tezifulumizibwanga nga n’abatemu mpawo yali akwatiddwa?\n39. Ddala luno lwabadde lukwe olwavudde munda mu poliisi oba bayekera ba ADF nga bwe baabyogedde?\n40. Kituufu wabadde engeri eyenjawulo pulezidenti Museveni gy’abadde ayagalamu Kaweesi eyamuviiriddeko okuttibwa?\n41. Lwaki aba famire tebalina bwesige mu poliisi ku musango gwa Kaweesi?\n42. Ani ddala eyasse Kaweesi n’amulessa amabujje ku nsi nga tegalina taata?\n43. Emmundu eyakozeseddwa okutta Kaweesi abatemu abatali munda mu bitongole bya byakwerinda baagifunye batya nga si nnyingi mu ggwanga?


Bukedde Online - Poliisi y'e Bujuuko egaba etya ekizibiti ky'ente mu musango gw'obubbi gw'etenoonyerezzaako?\nPoliisi y'e Bujuuko egaba etya ekizibiti ky'ente mu musango gw'obubbi gw'etenoonyerezzaako?\nEngeri Poliisi gy'eyanguyizaako bassedduvutto abakwata abaana abatanneetuuka ne babasobyako\nLwaki bamalaaya bakkiriziddwa okwetembeeya...\nAdded 28th March 2016\nABDUL Lubwama, omukinjaagi mu kabuga k’e Kyebando e Nansana agamba nti yagula ente n’ekigendererwa ky’okugitta afunemu ssente.\nABDUL Lubwama, poliisi gwe yasiba olw’ente. Ku ddyo y'owa poliisi David Ajune\nOMUKINJAAGI yagula ente n’essuubi ly’okugikolamu amagoba, wabula ente eyo emuleetedde ebizibu ebitagambika omuli n’okumusibyako mu kaduukulu. Kalondoozi wa Bukedde alaze engeri poliisi y’e Bujuuko gye yeefuula omulamuzi n’eggyawo ekizibiti n’ekigaba nga tenoonyerezza.\nEngeri ente gye yali ennyana, munywanyi we Kyagulanyi yamusaba bawaanyiseemu amuwe endaawo gy’aba atta ye asigaze ennyana era ne bakkiriziganya.\nNga wayise ebbanga Rashid Kabanda ow’e Bujuuko yaleeta aba poliisi ne bakwata Lubwama nga bamulumiriza okubba ente gye yawaanyisa ne Kyagulanyi.\nAba poliisi ente baagitwala ku poliisi ne baggalira Lubwama. Kagimuguza Hadijah Ssonko yabategeeza nti ente gye yaguza Lubwama, yazaalibwa wuwe era we yakulira nga buli omu agiraba.\nPoliisi nga tennanoonyereza kituufu ate ekizibiti ky’ente kyabuzibwawo mu ngeri etategeerekeka!\nOmusango gwa Lubwama n’okutuusa leero tegugendanga mu kkooti kuzuula kituufu oba ddala ente yali nzibe oba yagigula mu bwesimbu.\nEkizibiti ekyandibadde kisinziirwako okuwoza omusango guno okunoonyereza kulaga nti poliisi yennyini ye yakigaba wadde nga yali tennamaliriza kukola kunoonyereza ku musango. Kijja kitya nti ne fayiro y’omusango yabula?\nLubwama alaga bwe yafuna ente eno\nLubwama ebyamutuukako abinyumya bwati: Ndi musajja mukinjaagi mu kabuga k’e Kyebando e Nansana.\nNga June 20, 2015, nali ntudde ku mudaala gwange kwe ntundira ennyama, omuvubuka Kamada yajja n’ang'amba nti waliwo omukyala mukwano gwe eyali atunda ente.\nNayita omuvubuka wa bodaboda Moses gwe ntera okukozesa ne tugenda ew’omukyala oyo Hadijah Ssonko ku kyalo ekituliraanye ekya Bujuuko.\nNasanga ente agisibye okuliraana poliisi y’e Kyebando. Twakkiriziganya emitwalo 85 era ente n’agimpa emisana ttuku.\nNagoba ente okugitwala gye nkolera wabula mba ntuuka ku kkubo ne nsanga omwami Ibrahim Kyagulanyi.\nOlw’okuba yali ammanyi nti ndi mukinjaagi, yategeererawo nti nali hhenda kusala nte eyo.\nYansaba tuwaanyise kuba ente gye nalina yali nnyana ate nga ye yalina ekirume kye ekiraawo.\nYantwala gye yali asibye endaawo ye, bwe nagiraba nakkiriza kuba nali nfunamu. Nga September 11, 2015, nali ku mudaala gwange ne wajja aba poliisi nga bakulembeddwaamu David Ajune eyeeyanjula ng’akulira poliisi y’e Bujuuko, baali ne Rashid Kabanda ne bantegeeza nti nabba ente ya Kabanda.\nNababuuza ente gye baali boogerako ne bahhamba nti eri ewa Kyagulanyi. Bah− hamba mbatwale ente gy’eri era ne mbatwalayo.\nBwe twatuukayo ne bagamba Kabanda ayimbule ente agitwale ku poliisi e Bujuuko.\nBwe natuuka ku poliisi banzigulako ogw’okubba ente ku fayiro nnamba SD06/13/07/2015 era ne bansiba.\nNakubira omukyala eyanguza ente ne mmutegeeza ng’ente gye yanguza bwe baali bagamba nti yali nzibe era Kabanda yali ku poliisi ng’alumiriza nti yali yiye.\nPoliisi y’e Bujuuko we baagabira ente.\nPOLIISI EGAANA OBUJULIZI\nMuky. Ssonko yasitukiramu n’ajja ku poliisi n’abategeeza nga bwe yanguza ente eyo emisana nga n’abantu bonna balaba era n’abagamba nti bwe baba baali bankutte lwa kubba nte, bannyimbule basibemu ye kuba ye yaginguza naye nga tebawuliriza.\nKu poliisi wajjawo n’abatuuze abalala abaategeeza nga bwe bamanyi obulungi nti ente eyo yali ya Muky. Ssonko era nti yazaalibwa nga balaba n’ekulirawo okutuusa lwe yagitunda naye baagaana okuwuliriza.\nMuky. Ssonko yategeeza poliisi nti oba baali bagaala okumatira, bayite Ssengooba eyagula ente eyali ezaala eyo gye baali bagamba nti gye nali nzibye era nga yali agireseewo n’abatuuze abalala nabo bababuulire ekituufu naye baagaana.\nAbatuuze n’omukazi eyanguza ente olwalaba nga poliisi egaanye okubawuliriza, beddirayo ewaabwe nze ne nsigala mu kkomera.\nEkiro ekyo, ofiisa Ajune eyali agaanye okunta yakkiriza wabula nga buli kimu yasookanga kukuba masimu nga kirabika waaliwo eyali amuwa ebiragiro.\nMuganda wange anneeyimirira Muganda wange Abdul Ssebaggala ye yanneeyimirira ne banta ekiro ekyo.\nSsebaggala yabuuza owa poliisi eno ente eyali ensibisizza n’atugamba nti yali agiwadde Kabanda eyali agamba nti gwe baagibbako agira agikuuma!\nKino kyatwewuunyisa ne tumubuuza nti ayinza atya okugaba ekizibiti nga ne poliisi tennakola kunoonyereza?\nYatuddamu nti ebisigadde twali baakubitegeera era ne tudda awaka. Olupapula lwe banteerako lwali lugamba nti nalina okuddayo nneeyanjule nga September 14, 2015.\nNalowooza nti ku lunaku olwo nali nja kusangawo Kabanda n’abantu abalala nga ne poliisi ekoze okunoonyereza nga n’ente w’eri wabula kyanneewuunyisa obutasangawo muntu mulala yenna!\nNamubuuza abaali banvuunana n’ahhamba nti sifaayo kasita nneeyanjudde. Ofiisa namugamba ampe fayiro nze ngitwale mu bakulu abasingako n’ahhamba nzireyo nga September 18, 2015 era naliyo nzekka.\nMuli nnina endowooza nti osanga abantu abaalumiriza nti ente yali yaabwe baalina omupango n’abapoliisi okubba ente eyo kuba bwe baali banzigalidde ku poliisi, baagaana okuwuliriza Muky. Ssonko eyaginguza.\nObujulizi bwa Muky. Ssonko bwe bwagwa mu matu g’abaali baweereddwa ente, bapapirira okugitunda ekitegeeza nti nabo baali bakimanyi nti ente gye baali balemeddeko teyali yaabwe.\nOwa poliisi Ajune eyansiba nnamutabukira ne mmugamba ampe fayiro yange wano we yahhambira nti enkeera yali waakugitwala ku poliisi e Nansana gye mba ngisanga.\nOwa poliisi eno David Ajune bwe namubuuza lwaki fayiro yange yakwatibwa mu ngeri eyo yantegeeza nti fayiro eyo yali tagirinaako buyinza era yagiweereza mukama we Richard Mwijukye ku poliisi e Nansana bwe yali tannakyusibwa kutwalibwa Kajjansi.\nBwe natuuka ku poliisi e Nansana, eyali akulira bambega ku poliisi eno, Richard Mwijukye yaηηamba nti ensonga zange yali aziwuliddeko naye nga fayiro tennatuuka mu ofi isi ye. Yaηηamba nzireyo omulundi omulala wabula ne simusangayo.\nNatambula emirundi munaana era ogwasembayo ne mmukwasa. Yandaga ku fayiro yange n’ankakasa nti yaliwo wabula n’ampa amagezi nti ngiveeko kuba ensonga ze nali nnemerako zaali tezikyankwatako.\nAbantu bwe baakaayana ennyo ku bwannannyini bw’ente eno, nange nga bwe nneekubira enduulu, waliwo owa poliisi gwe nategeerako erya Birungi eyali ku poliisi y’e Kyebando eyagenda ku kyalo ente eno we nagigula n’aggya sitaatimenti ku baliraanwa.\nBonna baakakasa ng’ente bwe yazaalibwa awo kyokka ekyewuunyisa sitaatimenti ezo mu fayiro tebaaziteekamu era eyali akulira bambega ku poliisi y’e Nansana Mwijukye bwe yandaga fayiro zaali teziriimu.\nNamugamba nti nali njagala kulaba oyo eyali anvunaana, awe obujulizi obukakasa nti ente yali yiye n’okumanya ente we yali.\nNalaba talina njawulo n’owa Bujuuko ne mmugamba ampe fayiro yange ngitwale mu basingawo.\nYampa olunaku lwe mba nzirayo kyokka nagenda okuddayo ng’akyusiddwa, bamututte Kajjansi.\nNatuukirira aduumira poliisi y’e Nansana, Aggrey Owora n’annyambako okunoonya fayiro era twaginoonyeza ennaku bbiri n’etubula.\nWano yannoonyeza ennamba ya Mwijukye bwe namukubira yaηηamba nti ye yagireka mu ofi isi era bw’eba yabula kitegeeza nti abalimu be baagibuza!\nBwe nabuuza Owora ku fayiro eno yakkiriza nti kituufu ensonga azimanyiiko naye nti tamanyi wa fayiro w’eri kuba eyali agikolako baamukyusa.\nNadda ku poliisi e Nansana, ofi isa n’andaga olupapula oluliko ebintu Mwijukye bye yaleka ng’agenda wabula nga fayiro yange teriiko.\nNamugamba nti fayiro nga tebannamukyusa yagindagako nga mulimu n’ebifaananyi by’ente. Nagezaako okuyita mu bapoliisi banne abalala naye nga bwe bamukubira, abagamba nti ye fayiro yagireka mu ofi isi e Nansana!\nEkinneewunyusa, simanyi ngeri gye baggalamu fayiro kuba omusango gw’okubba ente ogunvunaanwa, sikyeyanjula ku poliisi ne bwe ηηendayo tewali afaayo kwongezaayo bondi yange.\nEkinkwasa ennaku munywanyi wange Kyagulanyi bwe twawaanyisa ente ye atunuulira nze nga eyamuwa ente etaali ntuufu sso nga bwali bunafu bwa poliisi okugaana okunoonyereza ekituufu.\nAba poliisi banne bwe baalaba ng’ebintu binsobedde, bampa amagezi ηηende mu kitongole ekikangavvula aba poliisi ekya PSU e Bukoto.\nBwe natuukayo nabannyonyola ne baggulawo fayiro nnamba PSU/kmp/ GEF/201/2016 nga nneemulugunya ku bapoliisi.\nOkuva lwe nnaguddewo fayiro eno nga March 7, 2016 tewali kya maanyi kye baakoze. Owa poliisi akola ku fayiro eno, Henry Twebaze agamba nti ensonga zino bazinoonyerezaako”. Kyokka owa poliisi Mwijukye bwe namutuukiridde yagambye: Simanyi lwaki Lubwama yeeraliikirira, ente Kabanda agirina tannagitunda oba okugisala.\nFayiro y’omusango gwe yali ebuze, naye twakozeeyo endala era eri mu ofi isi ya Division CID offi cer Wakiso.\nEssomero lya Sittankya liganyuddwa mu kukyala kwa Gayaza High\nZiza Bafana apaapazza obubina bw'abakazi mu kivvulu kya Lutalo\nBy'obadde tomanyi ku Muzeyi Dan Sserunkuuma\nNaleka okutunga engoye kati ndi mu kulima\nMu nte emu mwe nfunye ekiraalo


Okubuzibwabuzibwa mu langi - Wikipedia\nOkubuzibwabuzibwa mu langi\nOkubuzabuzibwa mu langi osobola okuyita, okukendeera kwa amanyi agasobola okulaba langi n’okugyawula era nga kino kiyinza okuleeta obuzibu obw’enjawulo mu byenjigiriza okugeza ng’okugwa ebigezo nga kino kiva ku buzaabuza langi emu n’endala. Mu ngeri y’emu, omuntu asobola okukaluubirirwa okwawula ebibala wamu n’okwetegereza ebitaala by’oku luguudo.\nEbisinga okuleetawo okubuzaabuzibwa mu langi y’enkula y’obusimu obuli mu mmunyeenye y’eriiso. Abasajja be basinga okuba n’okubuzabuzibwa mu langi okusinga abakyala nga bwe kigambibwa nti X chromosome ze ziteera okuvaako obulwadde buno nga era okubuzabuzibwa mu langi oluusi kuyinza ovaamu okwonooneka kw’amaaso oba obwongo n’ebirala.\nTeri dagala lya kubuzabuzibwa mu langi. Bwe kiba nti omusomesa y’alabye omuyizi ng’alina ekizibu kino, aweebwa amagezi okukyusa obukodyo bw’okusomesa asobole okukendeeza ku buzibu bw’okutegeera langi eri omuyizi. Gaalubindi ez’enjawulo zisobola okuyamba omuntu abuzibwabuzibwa mu kwawula langi emmyufu ku kiraggala ng’ali mu kasana. Waliwo ne Apps ez’oku masimu (mobile apps) eziyinza okuyamba omuntu okwawula langi.\nOkubuzabuzibwa mu langi emmyufu n’eyakiragala kungi nnyo mu bantu. Langi ezo zigobererwa bbulu ne kyenvu. Oluusi abantu abamu bazibira ddala amaaso nga omuntu tasobola kwawula langi. Okwawula langi emmyufu ku yakiragala kutawaanya abasajja abawera ebitundu 8% ate bo abakyala bali ebitundu 0.5% mu bukiikaddyo bwa Bulaaya. Omuntu bw’akula, obusobozi bw’okwawula langi bukendeera mu bukadde. Bwe kityo okubuzaabuzibwa mu langi kufiiriza abantu bangi emirimu mu nsi ez’enjawulo okugeza nga okuvuga ennyonyi, eggaali y’omukka n’okuweereza mu magye. Kiteeberezebwa nti n’abasiizi b’ebifaananyi bangi babuzibwabuzibwa mu langi.\nBino bigyidwa ku "https://lg.wikipedia.org/w/index.php?title=Okubuzibwabuzibwa_mu_langi&oldid=21121"\nLuno olupapula lwasemba okukyusibwamu ku 06:30, 28 Gwakkuminebiri 2016.


Amateeka ga Newton Ag'Okuva(Newton's Laws of Motion) - Wikipedia\nAmateeka ga Newton Ag'Okuva(Newton's Laws of Motion)\nAmateeka agekikugu aga nutoni agokuva\nGakuweebwa Charles Muwanga !\nKakensa Sir Isaac Newton y’omu ku bannasayansi era omubalanguzi (mathematician) ab’amaanyi abaali babaddewo. Kakensa ono yazaalibwa mu Bungereza mu 1643, omwaka gwe gumu kakensa omulala Galileo gwe yafiiramu.\nIsaac Newton yakulira ku Jjajja we omukyala n’asoma okutuuka waggulu kyokka ng’ali mu bbanguliro yayagala nnyo ekibalangulo (mathematics), essomabutonde (physics), n’essomabwengula (astronomy) era yasoma n’afuna diguli esooka n’eyokubiri.\nBwe yali ng’ali mu bbanguliro (college), n’atandika okuwandiika ebirowoozo bye mu kitabottabamiruka eky’abayivuwavu (journal). Ebimu ku birowoozo bye byali ku mulamwa gw’okuva (motion), kye yayita Amateeka g’Okuva Asatu (the three laws of motion). Kyokka era yatondekawo sebirowoozo ku Empalirizo esikira mu Nzitoya (the force that pulls from a mass) oba mu bumpimpi essikirizo (gravity), empapya y’ekitangaala (diffraction of light), n’empalirizo (forces). Bye yatuukako gwe musingi gwa sayansi ensi kw’etambulira leero.\nBuli nkulaakulana etuukibwako mu sayansi ne tekinologiya yesigamye ku sayansi wa kuva (the science of motion) oba ka tugambe nti yesigamye kukunnyonnyoka sayansi wa kuva oba muyite sayansi ow’omugendo n’amateeka agafuga saynsi ono ow’okuva.\nWano mu nsi z’abaddugavu nga ne Uganda mw’eri, tetugenda kwetengerera mu sayansi ne tekinologiya okujjako nga tugandawazza emiramwa egyetaagisa mu sayanzi w’okuva, ne sayansi yenna okutwalira awamu.\nNga amateeka ga sayansi agavum, buddwaa be gabaddewo okuva katonda lwe yatonda ensi, egimu ku miramwa gya sayansi gye twetaaga gyekweese mu bigambo bino ebibaddewo okumala emyaka mu lulimi lwaffe oluganda:\n•\tOkuva\t(motion)\n•\tOmugendo\t(motion, movement)\n•\tOmugendo gw’amasanyalaze\t(current)\n•\tOmugendo gw’amasoboza\t(movement of energy)\n•\tOmugendo gw’ekitangaala (Light ray)\n•\tEmbiro\t(speed)\n•\tEmisinde\t(speed)\n•\tEng’enda (velocity)\n•\tokutebentesa/okutebenta\t(to accelerate , acceleration)\n•\tEntebenta\t(acceleration)\n•\tOkutolonta\t(momentum)\n•\tOkutebentuka (deceleration)\nOkutolontoka                            decrease in momentum\n•\tAmateeka ga Netoni ag’okuva (Newton’s laws of motion).\n•\tEkikolwa n’okuva mu mbeera\t(Action and reaction)\n•\tAmateeka g’okuva\t(the laws of motion)\n•\tEkikolwa\t(act)\n•\tEnsindikano oba okuva mu mbeera\t(reaction)\n"Amateeka asatu ag’Okuva"\n(the three laws of motion)\n•\tOkusinziira ku tteeka lya Newton ery’Okuva erisooka ekintu okusobola okukyusa omugendo gwe kirimu, kirina okuteekebwako empalirizo, kino nga kyeyorekera mu mulamwa gwa kirobera (inertia).\n•\tEtteeka lya Newton ery’okubiri lisonjola akakwate akali wakati w’okutebenta, empalirizo, n’enzitoya.\n•\tEtteeka lya Netwon ery’okusatu ligamba nti ekiseera kyonna empalirizo w’ekolera okuva mu kintu ekimu okudda ku kirala, wabaawo empalirizo y’emu eteekebwa ku kintu ekisooka. Singa osika omugwa, n’olwekyo, omugwa ate era guba gukusika.\nEtteeka ly’okuva erisooka\n(the first law of Motion)\n“Enzitoya bw’eba mu kiwummulo esigala mu kiwummulo oba bw’eba mu mugendo etambulira mu ng’enda ey’entakyuka okutuusa nga eteekeddwako empalirizo”. (If a body is at rest it remains at rest or if it is in motion it moves with uniform velocity until it is acted on by a resultant force). Etteeka ly’okuva erisooka era liyitibwa etteeka lya kirobera .\nEtteeka lya kirobera\n(the law of inertia).\n"Okulaba" okufaanana ne "kibunomu" , kigambo ensibuko yakyo nga ya Lunyoro .Mu luganda Okulobera mu mbeera kuba kugaanira mu mbeera gy'obaddemu . Okusinziira ku tteeka lya kirobera:\nEkintu ekiri mu kifo ekimu kisigala mu kifo ekyo okujjako nga kiteekeddwako empalirizo ey’enjawulo ate kyo. Ekintu ekiri mu kuva kigenda mu maaso mu mugendo ku misinde n’oludda lwe lumu okujjako nga kiteereddwako empalirizo ey’enjawulo.\nOkusinziira ku tteeka ly'okuva erisooka, ekintu ekiri mu kiwummulo kisigala mu kiwummulo ate ekintu ekiri mu kuva kisigala mu mugendo n’emisinde gye gimu ku ludda lwe lumu.\nKino kitegeeza nto okuva oba obutabaawo kuva tekisoboka kukyusibwa awatali mpalirizo ekitekebwako. Singa tewabaawo kintu kyonna kikutuukako togenda kuva mu kifo. Bw’oba ogenda oludda olumu, okujjako nga waliw ekikutuseeko, oba weyongerayo ku ludda lwe lumu mu ntakyuka.\nWali olabye bannabwengula (astronauts) ku TV? Okiraba nti ebikozesebwa byabwe bitengejja? Kye bakola kwe kubiteeka mu bbangane bisigala mu kifo kimu. Tewali mpalirizo ebitekebwako okuleetawo embeera eno okukyuka.\nKiba bwe kityo era singa bakasuka ekintu mu maaso ga kamera. Ekintu ekyo kitambula butereevu (mu layini engolokofu). Singa wakati mu kutambula mu bbanga eyo mu bwengula babaako kye bakasuka, ekintu ekyo kigenda mu maaso nga kigenda ku ludda lwe lumu era ku misinde egy’entakyuuka okujjako nga waliwo empalirizo ekiteekeddwako, ka tugambe singa ensikirizo y’enkulungo eba ekisikirizza.\nKino kitegeeza ki?\nKino kitegeeza nti waliwo engeri ey’obutonde ekuuma ebintu okusigala oba okuremera (okulobera) mu mbeera gye bibaddemu oba okusigala nga bikola ekyo kye bibaddeko. Buli kintu kigezaako obutayagala gugenda mu mbeera ya nkyukakyuka oba ka tugambe kigezaako okulemera mu mbeera gye kibaddemu. Buli kintu kiremera mu mbeera ey’okuva gye kiba kirimu okujjako nga waliwo empalirizo ey’enjawulo ekiteekeddwako; kino kitegeeza nti ekintu ekiri mu kuva kiba kyesigaliza embeera yaakyo ey’okuva. Manya:\n(a)\tMu essomabutonde (study of nature, physics) ekigambo “kiwummulo” kirimu omulamwa gwa “being at rest” kyokka mu essomabiramu(biology) ekigambo “ekiwummulo” kirimu mulamwa gwa “pupal stage”.\n(b)\tEkigambo “okuva” kye kirimu omulamwa gwennyini ogulimu amakulu g’omulamwa gw’olungereza ogwa essomabutonde ogwa “motion”. N’ekigambo “omugendo waliwo w’oyinza okukikozeseza ku mulamwa gwe gumu kyokka si buli “kuva” (motion) nti guba mugendo. Mu butuufu n’ekintu nga emmeeza oba ejjinja eriri mu kifo ekimu libaamu “okuva” okw’okujugumira kw’atomu zaayo mu ngeri emu oba endala yadde kiba tekiri mu mugendo. N’olwekyo “omuugendo kuba kuva naye okuva kuyinza obutaba mugendo bwe guba nga tegweyongerayo kuva mu kifo kimu kudda mu kirala mu layini engolokofu. Mu nzitoyo eri mu kifo ekimu nga ey’olubaawo, atomu ziba zenyenyeza mu kifo kimu awatali kweyongerayo. Guno teguba mugendo kyokka wabaawo okuva.\n(c)\tAte emiramwa “omugendo” ne “eng’enda” nagyo gyawukana. Eng’enda erimu omulamwa gwa “velocity” ate omugendo ne gubaamu omulamwa gwa “movement. Mu sayansi, si buli mugendo nti eba ng’enda.\n(d)\tEng’enda ey’entakyuka (= constant velocity).\nMu ngeri endala, etteeka erisooka ligamba nti “ekintu etitali mu kuva (mu mugendo) oba nga kiri mu ‘eng’enda ey’entakyuka’ (constant velocity) kisigala bwe kityo okutuusa nga waliwo ekikisindise oba ekyekiise mu kkubo lyakyo.\nKyokka okusinziira ku kye tulaba bulijjo, oyinza okugamba nti mu butuufu ebintu tebibeerera awo awatali kuva (kuba mu mugendo) kubanga, eky’okulabirako, ejjinja bw’olikasuka waggulu, terisigalayo singa liba liteereddwa, kyokka era tebisigala mu mugendo ku misinde egy’entakyuuka. Eky’okulabirako, oguyinja oguyiringita okuva ku kasozi waggulu gweyongera emisinde buli kaseera akayitawo mu kukka so ng’ate ejjinja eriyiringita ku museetwe likomekkereza likkalidde (nga lirekedde awo okutambula); kyokka empalirizo eziriteekebwako nga ensikirizo y’ Ensi (earth’s gravity) n’ekikuubagano singa bijjibwawo, etteeka ly’okuva erisooka tuba tuliraba. Lino ly’etteeka ly’okuva erisooka erikwata ku bintu ebiri mu mugendo ogw’entakyuka(okuva okw'entakyuka.\nEtteeka Ly’okuva erokubiri:\n(the second law of motion)\n“Empalirizo yenkanankana "enzitoya" ng’ekubisiddwamu "entebenta”\n(Force is equal to mass times acceleration).\nOkusinziira ku tteeka ery’okubiri ery’okuva, okutebenta kutondekebwawo nga empalirizo eteekedwa ku nzitoya. Enzitoya (y’ekintu ekiba kitebentebwa) gy’ekoma okuba ey’amaanyi n’amaanyi g’empalirizo agetaagibwa (okutebentesa ekintu) gye gakoma obungi.\nEtteeka ery’okubiri ligamba nti entebenta y’ekintu ereetebwawo empalirizo egendana butereevu n’empima (magnitude) ey’empalirizo eyo ate n’egendana kifuulannenge n’enzitoya y’ekintu. Ekifuulannenge guba muwendo gw’emu ku namba endala, kifuulannenge ya 5 eba 1/5.\nEtteka ery’okubiri liraga nti singa oteeka empalirizo y’emu ku bintu bibiri ebirina enzitoya ez’enjawulo, oba ofuna entebenta (enkyusa mu ng’enda) ya njawulo kubanga okutebenta okubeera ku nzitoya esingako obutono kuba kusingako.\nEkiva mu mpalirizo eya netoni 10 ku mupiira kiba kinene okusinga empalirizo eyo yennyini ekwatiddwa ku kimotoka. Ekiva mu kutebenta kiva mu kuba nti enzitoya za njawulo.\nJjukira nti empalirizo gy’ekoma omaanyi entebenta gy’ekoma okuba ennene.\nEtteeka lino buli muntu alimanyi mu kimpowooze. Buli muntu akimanyi nti ekintu gye kikoma okuzitowa gye kikoma okwetaaga empalirizo okukijja mu kifo oba ka tugambe okukiseetula okuyita mu disitansi y’emu ng’ekintu oba ebintu ebiwewuka.\nKyokka etteeka ery’okubiri lituwa akakwate kennyini wakati wa empalirizo (force), enzitoya (mass), n’entebenta (acceleration). Kino kiyinza okulagibwa nga nakyenkanyanjuyi y’ekibalangulo eno:\nEmpalirizo = Enzitoya x Entebenta\nKino kye kibalangulo ky’etteeka lya Netoni (Newton) eryokubiri:\nMotoka ya basajjassubi ezitowa kirogulaamu kg 10,000, eweddemu amafuta nga egenda ebunjakko. Basajjassubi agezaako okujisindika okutuuka ku ssundiro ly’amafuta ng’agitambuliza ku mita 0.05 buli sikonda ng’adda bukiikakkono. Nga okozesa etteeka lya Netoni ery’okubiri oyinza okubaza obunji bw’empalirizo Basajjassubi ly’ateeka ku motoka eno okujiseetula bw’oti:\nEmpalirizo = 10,000 x 0.05\nEmpalirizo = Netoni 500\nKati wano tuba tusobola okweyongerayo ku tteeka lya Netoni ery’okusatu.\nEtteeka lino liwa ensonjola n’embalanguza y’empalirizo okuyita mu nzitoya n’entebenta (Okutebenta).\nEmp. = Enz x Ent\nEmp. = Empalirizo\nEnz. = Enzitoya\nEky’okulabirako, obuzito eba mpalirizo gye tufuna ku Nsi ereetebwawo ensikirizo y’ Ensi. Obuzito bubalanguzibwa nga:\nObuz. = Enz x Ens.\nEns. = okutebentesa kw’ensikirizo eba mu kifo eri nga miita 9.8 buli sikonda eya kyebiriga\nObuz. = Obuzito\nEnsikirizo eba miita 9.8 buli sikonda2 (Fuuti 32 buli sikonda2) ku Nsi. Entakyuka y’ensikirizo ey’awamu eri miita 9.8 buli sikonda2 ku Nsi.\n"Etteeka ly’okuva ery’okusatu"\n(the third law of Motion)\nEtteeka lya Netoni ery’okuva ery’okusatu ligamba nti:\n“Buli kikolwa kireetawo ensindikano ekyenkana okuva ku ludda olwa kikontana”.\nEmpalirizo ziba mu migogo. Etteeka ery’okusatu ligamba nti ku buli mpalirizo wabaawo empalirizo egyenkana okuva ku ludda olwa kikontana. Empalirizo eno ekyenkana eba nsindikano kuba eba ekisindikanya okkudda emabega.\nBw’otuula ku ntebe, omubiri gwo guteeka empalirizo ku ntebe ate entebe eyo nayo n’eteeka empalirizo eyenkana ggwe gy’otadde ku ntebe naye yo eno eba edda wa ggulu, awatali ekyo entebe eba etendewererwa n’ekutukamu oba n’egwamu. Kino kya kyenkanyampuyi kubanga empalirizo eteekebwa ku kintu esisinkana empalirizo endala okuva ku ludda olwa kikontana.\nKiba kitya nga onyize emmanduso y’emmundu? Kiri kitya nga onyize emmanduso y’omuzinga? Essasi bwe likubwa mu bbanga ne wabaawo okubwatuka emmundu esindikibwa emabega nga essasi liwaguza okufuluma ligende mu bbanga. Empalirizo esindika essasi ebweru yenkanankana n’empalirizo esindika emmundu emabega naye ekituuka ku mundu (okusindikibwa emabega) tekirabika nnyo kubanga emmundu erina enzitoya nnene nnyo okusinga essasi.\nKino kitegeeza nti ku buli mpalirizo eteekebwa ku kintu wabaawo empalirizo ekijja mu mbeera. Eno era yeyitibwa empalirizo ey’ensindikano (reaction force) ekyenkanankana mu maanyi naye nga eva ludda lwa kikontana. Kino kitegeeza nti buli ekintu lwe kisindika ekintu ekirala kisindikibwa emabega okuva ku ludda olwa kikontana n’’empalirizo y’emu.\nEkigambululo kino kitegeeza nti ku buli kunyigiriza, wabaawo omugogo gw’empalirizo. Mu njogera endala, ku buli kikolwa wabaawo okuva mu mbeera okw’ensindikano ku luuyi olwa kikontana mu kipimo kye kimu n’ekikolwa ekyo. Ekipimo ky’empaliririzo esooka yenkanankana n’ekipimo ky’empalirizo okuva ku ludda olwa kikontana. Oludda lw’empalirizo olusooka luviirako empalirizo ey’ensindikano okuva ku oludda olulala. N’olwekyo empalirizo ejja mu mugogo, empalirizo ey’ekikolwa kanaaluzaala n’empalirizo ey’ensindikano eva mu kikolwa kanaaluzaala mu kipimo ebyenkanankana ku ludda olwa kikontana.\nMu butonde, omugogo gw’ekikolwa n’ensindikano gweyoleka mu bintu eby’enjawulo. Tunuulira ekyennyanja nga kyejjawo mu mazzi .Kikozesa amawawaatiro gakyo okukuba amazzi ekiddannyuma ne kisobola okugenda mu maaso. Olw’okuba waliwo empalirizo eziva mu kyenyanja okudda eri amazzi wajjawo ensindikagano okuva mu mazzi okudda eri ekyenyanja, empalirizo eno n’esobozesa ekyennyanja okugenda mu maaso. Ekyenyanja bwe kisindika amazzi emabega ensindikano eva mu kino esindika ekyenyanja ne kisobola okweyongerayo mu maaso. Amazzi nago galina okuba nga gasindika ekyenyanja ekiddamaaso, ekintu ekitwala ekyenyanja mu maaso.\nEkipimo ky’empalirizo eteekebwa ekyenyanja ku mazzi kye kimu n’ekipimo ky’empalirizo amazzi gye gasukuma ku kyennyanja ku ludda olwa kikontana. Oludda olw’empalirizo eteekebwa ku mazzi (ekiddannyuma) lwa kikontana n’oludda lw’empalirizo esindikibwa amazzi eri ekyennyanja (mu kiddamaaso). “Buli kikolwa kireetawo ensindikano ekyenkanankana okuva ku ludda olwa kikontana”. Omugogo gw’ekikolwa–n’ensindikano gwe gusobozesa ekyennyanja okuwuga mu mazzi.\nKati wekenneenye omugendo ekikyonyi kwe kibuukira. Ekinyonyi kibuuka nga kikozesa ebiwawaatiro byakyo. Ebiwawaatiro by’ekinyonyi bikkatira empewo ekiddawansi. Olw’okuba empalirizo ziva nsindikano, empewo nayo erina okuba nga eba esindika ekinyonnyi ekidda waggulu.\nEkipimo ky’empalirizo ku mpewo kyenkanankana ekipimo ky’empalirizo ku kinyonyi; oludda lw’empalirizo ku mpewo (ekiddawansi) lwa kikontana n’oludda lw’empalirizo ku kinyonyi (kiddawaggulu). “Buli kikolwa kireetawo ensindikano ekyenkanankana ku ludda olwa kikontana”. Omugogo gy’ekikolwa–ekireetawo ensindikano gwe gusobozesa ebinyonyi okubuuka mu mpewo (mu bbanga).\nKati wekenneenye omugendo gw’ekidduka nga motoka nga ogenda ku mirimu gyo oba ku somero. Motoka erina namuziga ezetoloola ekiddannyuma. Namuziga buli lwe zetoloola ekiddannyuma, zikwata ku luguudo ne zisindika oluguudo ekiddannyuma.Olw’okuba waliwo empalirizo eziva mu nsindikano, oluguudo nalwo luteekwa okuba nga lusindika namuziga ekiddamaaso.\nEkipimo ky’empalirizo eri ku luguudo kyenkanankana n’ekipimo ky’empalirizo ku namuziga (ku motoka); oludda lw’empalirizo ku luguudo (kiddannyuma) lwa kikontana n’oludda lw’empalirizo ku ku namuziga (kiddamaaso). “Buli kikolwa kireetawo ensindikano ekyenkanankana ku ludda olwa kikontana”. Emigogo gy’ekikolwa – ekireetawo ensindikano gye gisobozesa ekidduka okugenda mu maaso.\nBino bigyidwa ku "https://lg.wikipedia.org/w/index.php?title=Amateeka_ga_Newton_Ag%27Okuva(Newton%27s_Laws_of_Motion)&oldid=22528"\nLast edited on 22 Gwakusatu 2017, at 11:17\nLuno olupapula lwasemba okukyusibwamu ku 11:17, 22 Gwakusatu 2017.